Mahasiswa daki bukit, hadiri konvokesyen

PADANG: Seorang mahasiswa yang tinggal di perkampungan terpencil di Pasia Laweh, terpaksa menaiki motosikal sejauh dua kilometer dan mendaki bukit setinggi 200 meter bagi menghadiri majlis konvokesyen yang diadakan secara dalam talian.

Graduan Perbankan Syariah Institut Agama Islam Negeri (IAIN), Bukit Tinggi, Sumatera Barat, Ahmad Krismon, 22, dan ibu bapanya terpaksa berbuat demikian berikutan ketiadaan akses internet di kawasan perkampungannya.

“Pihak kampus menjalankan majlis konvokesyen secara maya kerana kes Covid-19 di Indonesia yang terus mencatatkan peningkatan.

“Jadinya, selepas lengkap mengenakan jubah konvokesyen, saya bersama ibu bapa naik ke atas bukit bagi meraikan detik manis itu,” katanya dipetik daripada laporan berita Kompas.com.

Katanya, walaupun terpaksa bersusah payah untuk menyertai majlis konvokesyen itu, ia saat yang paling dinantikan kerana berjaya menamatkan pengajian.

“Saya berharap kemudahan internet di kampung ini dapat dipertingkatkan supaya masyarakat tidak perlu mendaki bukit untuk mendapatkan liputan.

“Jika masalah ini terus berlaku, ia menyukarkan penduduk mendapat akses maklumat dengan dunia luar,” katanya. – AFP

See author's posts


Pemain import dipersalahkan

PENGENDALI Kuching City FC (KCFC), Irfan Bakti Abu Salim menyalahkan pemain import atas kegagalan mereka mencatatkan keputusan postif apabila tewas ditangan Kelantan United FC (KUFC) 0-1 dalam aksi di Stadium Bola Sepak Kuala Lumpur, Cheras, malam semalam.

Menurutnya, KCFC telah mendominasi perlawanan itu, tetapi tiada jaringan gol, adalah satu kerugian buat pasukan kendaliannya.

“Apa yang saya nampak pemain import saya tiada impak berbanding KUFC. Lihat saja import mereka iaitu Gassama Alfusainey, Yuki Tanigawa, Shuhei Fukai. Mereka beri impak pada perlawanan pasukan mereka.

“Jadi, kita kena buat sesuatu sebelum perlawanan pusingan kedua nanti kerana saya masih lagi yakin dengan pemain tempatan saya,” katanya kepada media selesai perlawanan itu malam semalam.

Dalam pada itu, Ketua jurulatih KUFC, Akira Higashiyama memberitahu pasukannya bernasib baik untuk mencatatkan kemenangan tipis 1-0 keatas KCFC pada perlawanan itu.

Menurut jurulatih yang pernah mengendalikan skuad Kuching FA pada musim lepas berkata, walaupun mengetahui kekuatan pemain pelawat, KCFC jelas memberi masalah kepada Sang Kijang Hijau sepanjang 90 minit perlawanan berlangsung.

“Kuching City menunjukkan satu persembahan hebat dan bersistematik.

“Seperti saya beritahu sebelum ini, saya tahu dan kenal rata-rata pemain mereka, dan kami bernasib baik untuk menang perlawanan ini”, jelasnya lagi.

Bagaimanapun, Akira tetap gembira dengan corak permainan anak-anak buahnya dari awal sehingga tamat masa sebenar seterusnya mencatatkan kemenangan ketiga berturut-turut.

Pada perlawanan tersebut, Fakhrul Zaman yang bermula dari bangku simpanan meledak jaringan cantik melalui sepakan percuma pada minit ke-51 dan gol itu kekal sehingga masa sebenar berakhir.

See author's posts


Tingkatkan kesedaran melalui kebersihan

KUCHING: Datuk Bandar Majlis Bandaraya Kuching Selatan (MBKS), Dato Wee Hong Seng meminta setiap warga Kuching, Pertubuhan Bukan Kerajaan (NGO) atau badan korporat dan agensi kerajaan lain untuk mengadakan aktiviti seperti Hari Pembersih Pantai, Hari Pembersihan Sungai, Hari Pembersihan Bandar dan lain-lain.

Beliau berkata, bagi pihak majlis, MBKS akan berusaha sebaik mungkin untuk memberikan apa-apa sokongan dan bantuan yang diperlukan oleh pasukan atau mana-mana persatuan kerana usaha kecil daripada semua pasti akan membuat perbezaan.

“Kami iaitu majlis sangat menghargai usaha seperti ini kerana kami tidak dapat melakukannya sendiri dan saya sangat percaya pada kerja berpasukan,” katanya di “Annual World Clean Up Day” di kawasan Gala City dan 101.

Beliau berkata, apabila penduduk meningkat, secara tidak langsung persekitaran, komunikasi global, perdagangan dan pengangkutan juga meningkat.

“Keinginan kita untuk persekitaran yang bersih mewakili nasib dan harapan yang kuat untuk masa depan,” ujarnya.

Sementara itu, Wee berkata, sepanjang tahun, banyak sampah dihasilkan dalam kehidupan seharian dan cara menguruskan sampah sangat penting.

“Dengan menganjurkan Hari Pembersihan Sedunia ini, tujuannya adalah untuk meningkatkan kesedaran akan krisis sampah yang diuruskan dengan menggerakkan semua lapisan masyarakat untuk menyertai dalam tindakan pembersihan.

“Individu, kerajaan, korporat dan organisasi semua digalakkan untuk mengambil bahagian dalam pembersihan dan bekerjasama untuk mencari jalan keluar untuk menangani sampah yang tidak diurus kerana itu adalah tanggungjawab semua orang,” katanya.

Dalam pada itu, beliau berkata, secara peribadi beliau berasa bangga kerana terdapat sekumpulan anak muda seperti Junior Chamber International Intan (JCI) yang sangat memahami kesedaran alam sekitar.

“Mereka sangat bersemangat dan berkumpul untuk memberi kesedaran kepada kita semua tentang bagaimana memastikan bandar raya kita bersih dan hidup. Untuk memberi kesedaran itu sukar saya katakan terutamanya untuk mendidik orang ramai.

“Untuk menanamkan cinta kepada alam sekitar dan alam semula jadi mesti bermula daripada usia muda.

“Tetapi dengan pendedahan dan kesedaran seperti ini untuk menguruskan sampah kita, kita perlahan-lahan dapat bekerjasama untuk Bandar Kuching yang lebih baik dan bersih,” tambahnya.

See author's posts


Tentera hantar makanan sejak 5 April

AKUN GIMAN

SIBU: Markas Pemerintahan Medan Timur Tentera Darat dilantik oleh Kerajaan
Sarawak sebagai ‘focal agency’ untuk menyelaras dan membantu dalam pelaksanaan
penghantaran bekalan makanan ke kawasan pedalamam di Negeri Sarawak.

Bagi melaksanakan penugasan itu, kumpulan bantuan terdiri daripada anggota
tentera darat akan membuat tugas ‘loading’ dan ‘off loading’.

Manakala, kumpulan bantuan udara akan membuat tugas penghantaran bantuan
makanan ke lokasi yang terpilih.

Aset-aset yang digunakan adalah sebuah pesawat EC 725 milik TUDM dan
dibantu oleh dua buah pesawat EC 135 milik Hornbill Skyways Sdn. Bhd.

Program bantuan itu bermula daripada 5 hingga 10 April 2020 melibatkan lima
bahagian iaitu DUN Mulu, Telang Usan, Batang Ai, Meluan dan Pakan yang
membabitkan 19 buah lokasi.

Bario merupakan lokasi pertama penghantaran bekalan makanan melibatkan 400
pek dengan empat sortie pada 5 April lalu.

Pada 6 April, penghantaran bekalan makanan di sektor Miri dilaksanakan
dengan sebanyak 428 pek di empat lokasi.

Manakala, pada 7 April hanya dua lokasi penghantaran membabitkan tiga
sortie dan 328 pek makanan berjaya dihantar dan baki sebanyak enam lokasi tidak
dapat diteruskan kerana keadaan cuaca tidak mengizinkan.

Penglibatan syarikat Hornbill Skyways Sdn Bhd bermula di sektor Lubok Antu
pada 7 April membabitkan 14 sortie dan 412 pek. Manakala, pada 8 April
penghantaran membabitkan dua lokasi dengan 76 pek.

Program penghantaran bekalan makanan itu merupakan program kerjasama
Angkatan Tentera Malaysia (ATM) dengan Kerajaan Negeri Sarawak dalam memastikan
masyarakat di kawasan pedalaman mendapat manfaat serta mematuhi pengarahan PKP.

Sementara itu, Pemerintahan Markas Medan Timur, Major Mohd Afifi Azham
berkata, agihan barangan keperluan di Julau dengan sebanyak 117 pek.

Antara penerima ialah Rumah (Rh) Manding, Nanga Banyu (18 guni), Rh.
Matili, Nanga Setusel (6 guni), Rh. Anthony Bau, Rantau Tapang  (15 guni), Rh. Gerasi, Nanga Ju (36 guni),
Rh. Nyalih, Lepong Bilat (26 guni) dan Rh. Suing (16 guni).

See author's posts


Salam Aidilfitri kepada semua muslimin, muslimat – Rt. Revd Datuk Danald Jute

KUCHING: Bishop Gereja Anglikan di Sarawak dan Brunei, Rt. Revd Datuk Danald Jute mengucapkan Salam Aidilfitri, maaf zahir dan batin kepada semua umat Islam di Sarawak dengan harapan lebaran kali ini memberi seribu makna buat semua.

Selain menjadi berkat bagi seluruh masyarakat Islam di Sarawak setelah sebulan mengharungi Ramadan.

“Saya mewakili Uskup Anglican sekali gus mewakili seluruh umat Anglican dengan penuh syukur dan tulus ingin mengucapkan Salam Aidilfitri, Maaf Zahir dan Batin kepada saudara saudari umat Islam di Sarawak.

“Kami berharap sambutan pelbagai hari perayaan boleh dijadikan platform untuk mengenali budaya dan adat resam sesama masyarakat sambil mengukuhkan ikatan persahabatan.

“Semoga ibadah dan hari suci yang kita rayakan ini menjadi berkat bagi seluruh masyarakat Sarawak,” katanya menerusi satu siaran media hari ini.

“Semoga kita menggunakan peluang ini untuk berazam kekal harmoni dan menyebarluaskan keunikan yang bukan sahaja memperteguhkan lagi perpaduan antara kaum, malah menjadi penanda aras dalam mencapai matlamat sebagai negeri dan negara yang aman dan harmoni.

“Keharmonian dan kemakmuran antara kaum serta budaya menjadi pegangan kepada pandangan positif rakyat antarabangsa terhadap kita,” katanya terutamanya buat keluarga, rakan-rakan dan jiran tetangga berkumpul bersama-sama dari dekat mahupun jauh, untuk meraikan Aidilfitri dengan gaya Malaysia.

Rt. Revd Datuk Danald Jute yang juga Pengerusi Persatuan Gereja-Gerja Bersatu di Sarawak mewakili umat Kristian pada masa sama, menzahirkan penghargaan dan rasa terharu atas ucapan perayaan Jumaat Agung dan Paskah baru-baru ini oleh Yang di-Pertuan Agong dan Raja Permaisuri Agong, Perdana Menteri, Premier Sarawak dan isteri.

Katanya lagi, inilah sebenarnya Malaysia – meraikan bersama-sama perayaan dan menghormati kepercayaan satu sama lain.

See author's posts


Pupuk sikap peduli                                       penularan Covid-19

VALENTINE NGUMBANG

MUNGKIN ramai orang menyangka bahawa arahan Perintah
Kawalan Pergerakan (PKP)  dikuatkuasakan
semenjak 18 Mac adalah merupakan satu-satunya usaha kerajaan bagi mengekang
penularan pandemik Covid-19 di negara ini.

Jika demikian maka mungkin sangkaan mereka adalah tidak
tepat. Ini kerana kerajaan menerusi agensinya sudah pun melaksana program
memupuk sikap kepedulian penduduk terhadap penularan pandemik itu sebelum
Perintah Kawalan Pergerakan (PKP) dilaksana dahulu.

Ia terbukti apabila Jabatan Penerangan Daerah Sri Aman
Program Info On Wheels Pengagihan Risalah Covid -19 yang berlangsung di Sekolah
Jenis Kebangsaan (SJK) Chung Hua Simanggang pada awal Februari lepas.

Menerusi program berkenaan, seramai 30 orang Doktor Muda
SJK Chung Hua Simanggang telah bertindak mengagih Risalah Covid-19 kepada ibu
bapa di luar sekolah bagi mencapai salah satu objektif bagi program itu.

“Program yang mendapat kerjasama daripada pihak
Pejabat Kesihatan Bahagian Sri Aman bertujuan menerangkan secara khusus kepada
penduduk setempat di sini mengenai bahaya penularan wabak Covid-19.

“Dengan adanya program seperti ini maka kita
berharap agar sikap kepedulian penduduk dipertingkat bagi membantu kerajaan
membendung penularan pandemik berbahaya itu di negara kita,” kata Pegawai
Penerangan Daerah Sri Aman, Muhammad Alwi.

Muhammad turut memberitahu program berkenaan telah pun
bermula semenjak Januari lepas dengan pihaknya ketika itu sudah pun bergerak ke
kawasan dalam dan luar bandar di sini bagi menyebar risalah mengenai isu
pandemik berkenaan.

“Selain itu pihak kami juga turut menyebarkan
maklumat mengenai Skim Perlindungan Nasional B40 (mySalam), eTunai Rakyat 2020
dan dasar-dasar kerajaan yang lain kepada penduduk di sini.

“Untuk menjayakan penyebaran maklumat berkenaan
termasuk Covid-19, pihak kami telah pun bekerjasama dengan Komuniti Harapan
Malaysia di sini bagi mencapai matlamat tersebut,” kata Muhammad.

Sementara itu, Pegawai Kesihatan Bahagian Sri Aman, Dr.
Euphrasia Bari ketika ditemui pada program itu berkata pihaknya akan terus
memantau aktiviti keluar masuk individu Kompleks Kastam, Imigresen dan
Kuarantin (CIQ) Lubok Antu dari semasa ke semasa.

Euphrasia turut menambah bahawa pihaknya sudah pun
mengadakan menyebarkan isu wabak tersebut menerusi siaran radio di samping
melaksana program langkah menangani wabak itu di rumah panjang dan sekolah di
sini.

Hadir sama untuk menjayakan Program Info On Wheels
Pengagihan Risalah Coronavirus atau Covid-19 berkenaan di SJK Chung Hua Simanggang
berkenaan adalah Guru Besarnya, Chin Kui Nam.

Menjelang 27 April lepas, Malaysia sudah pun merekod
sejumlah 5,780 kes Covid-19 dengan 98 orang penduduk di negara ini terkorban
disebabkan oleh jangkitan pandemik berbahaya berkenaan.

Dalam masa yang sama (27 April), pandemik Covid-19
tersebut juga meragut hampir 207,009 nyawa penduduk di seluruh dunia dengan
Amerika Syarikat mendahului senarai penduduk negara tertinggi yang mengalami
kematian akibat pandemik itu (55,415 orang).

Kadar kematian tertinggi menjelang tarikh itu diikuti
oleh Itali (26,644 orang), Sepanyol (23,190 orang), Perancis (22,856 orang),
United Kingdom (20,732 orang), Belgium (7,094 orang), Iran (5,710 orang), China
(4,633), Belanda (4,475 orang) dan Brazil (4,286 orang).

See author's posts


Kompleks Imigresen, Kastam di sempadan Sarawak dengan Indonesia, Brunei perlu diperbesarkan

KUCHING: Sarawak memerlukan Kompleks Imigresen, Kastam, Kuarantin dan Keselamatan (ICQS) yang lebih besar di sempadan Aruk-Biawak untuk menampung peningkatan kenderaan awam yang bergerak antara Sarawak dan Kalimantan, Indonesia.

Menteri Pengangkutan, Dato Sri Lee Kim Shin berkata, kerajaan Sarawak baru-baru ini mencadangkan perkhidmatan bas antara Kuching dan Singkawang, Indonesia.

“Justeru, dengan pertambahan kenderaan awam, kita memerlukan ICQS yang lebih besar dan selesa,” katanya kepada pemberita pada rumah terbuka Parti Rakyat Bersatu Sarawak (SUPP) sempena sambutan Tahun Baharu Cina di sini, Dewan Sa’ati, hari ini.

Lee berkata kemudahan ICOS di Biawak pada masa ini masih jauh daripada mencukupi berbanding keadaan ICOS di Kalimantan.

Katanya, perkara yang sama juga berlaku di sempadan Entikong-Tebedu.

Beliau berkata, pembesaran itu perlu berikutan kelonggaran prosedur operasi standard (SOP) Covid-19 sekali gus menarik lebih banyak kenderaan keluar masuk sempadan.

Namun begitu, beliau menegaskan bahawa ICQS Sungai Tujoh di Miri, bersempadan dengan Negara Brunei Darussalam, juga perlu dinaik taraf.

“Saya telah melawat (Sungai Tujoh ICQS) baru-baru ini, dan banyak kenderaan antara Miri dan Brunei terpaksa beratur selama dua hingga tiga jam kerana kekurangan kemudahan di mana kaunter dan pegawai di sempadan tidak cukup.

“Justeru, kita perlu menambah baik semua kemudahan di kompleks ICQS antara Sarawak dan Brunei serta Sarawak dan Indonesia. Justeru, kita perlu menambah baik semua kemudahan di kompleks ICQS antara Sarawak dan Brunei serta Sarawak dan Indonesia.

“Ini amat memerlukan perhatian Kerajaan Persekutuan termasuk keselamatan sempadan kita,” katanya.

Kelmarin, Perdana Menteri Dato Seri Anwar Ibrahim meluluskan peruntukan awal RM1 bilion untuk menaik taraf dan membina infrastruktur yang lebih baik di sepanjang sempadan Sarawak dan Sabah.

Oleh Mohd Neenatul Aizal dan Shahrul Qaizat

See author's posts


Siew Ling jana pendapatan jual biskut

Apabila menjelang musim perayaan, permintaan terhadap biskut antara yang mendapat permintaan tinggi.

Inilah peluang kepada masyarakat kita untuk mencari duit lebih dengan menjual biskut.

Bijak merebut peluang, ada sesetengahnya berjaya mengumpul lebih RM10,000 hasil jualan sama ada secara langsung atau dalam talian.

Seorang suri rumah , Yong Siew Ling, 45,berkata  setiap kali tibanya musim perayaan, dia tidak pernah lepaskan peluang menjual pelbagai biskut.

“Kalau bijak merebut peluang, boleh dapat lebih RM10,000 hasil jualan biskut sama ada secara langsung atau dalam talian.

“Untuk musim perayaan Tahun Baharu Cina akan datang, saya sudah mula membuat pelbagai jenis  biskut dan banyak permintaan sudah diterima daripada pelanggan terutamanya popia sambal dan semperit,” katanya yang berpengalaman hampir lima tahun membuat biskut setiap kali musim perayaan.

Siew Ling berkata, berdasarkan pengalaman lalu tempahan awal membolehkan dia menyiapkan biskut mengikut tarikh yang dikehendaki pelanggannya.

Tambahnya, kebanyakan biskut yang dijualnya adalah dihasilkan sendiri.

Antara biskut yang dibuat dengan hasil air tangannya ialah  popia sambal , semperit, almond london, cornflakes, kerepek isi ketam dan kerepek popia seaweed.

Menurutnya, pada tahun ini dia menawarkan lebih 10 jenis biskut dan setakat ini sudah menyiapkan lebih 1,000 balang biskut pelbagai jenis.

Setiap balang biskut dijual pada harga antara RM18 hingga RM45 mengikut jenis biskut.

Katanya, menjual biskut ketika musim perayaan memang menguntungkan asalkan rajin berusaha dan bersabar.

Siew Ling berkata, dia belajar membuat pelbagai jenis biskut melalui Youtube.

“Pada mulanya saya buat biskut untuk suka-suka sahaja dengan mempelajarinya di Youtube dan tidak sangka pula apabila saya jual, ia mendapat sambutan yang menggalakkan.

“Mulanya memang saya takut nak jual.Takut kalau-kalau tiada pelanggan yang membelinya.

“Setakat ini, saya bersyukur kerana ada pelanggan  membeli biskut dihasilkan saya,” ujarnya.

Selain itu, Siew Ling berkata, biskut sentiasa ada permintaan walaupun bukan dalam musim seperti musim perayaan.

“Boleh sahaja  jual biskut ke pejabat dan kedai runcit malah secara dalam talian di rumah.

“Gunakan sahaja platform media sosial seperti Facebook dan Instagram untuk mempromosi dan  jual biskut.

“Asalkan biskut yang dihasilkan itu sedap, saya yakin pelanggan akan sentiasa “repeat” membeli dari kita,” katanya.

Oleh Liong Chai Ling

See author's posts


Curi data ePenyata Gaji, NACSA akan buat kenyataan

KOTA BHARU: Kerajaan telah mendapat petunjuk tertentu berhubung dakwaan kecurian data penyata gaji (ePenyata Gaji) kakitangan awam, dan kenyataan lanjut mengenainya akan dibuat oleh Agensi Keselamatan Siber Negara (NACSA).

Menteri Komunikasi dan Multimedia Tan Sri Annuar Musa berkata, kerajaan memandang serius berhubung isu ketirisan serta kecurian data, dan telah mengadakan beberapa mesyuarat serta perbincangan mengenainya.

“Dalam kes dakwaan kecurian data yang melibatkan ePenyata Gaji kakitangan dan sebagainya, kita telah bersetuju supaya tidak ramai mengeluarkan kenyataan, selain tidak mahu mengganggu penyiasatan yang sedang rancak dijalankan.

“Kita setuju sebarang kemas kini perlulah dikeluarkan oleh NACSA dan Jabatan Perdana Menteri (JPM), cuma apa yang boleh saya maklumkan kita telah mendapat petunjuk yang tertentu dan tindakan-tindakan sedang menyusul,” katanya.

Beliau berkata demikian kepada pemberita selepas Majlis Pengagihan PerantiSiswa Keluarga Malaysia di Kolej Matrikulasi Kok Lanas di sini semalam.

Beberapa media sebelum ini melaporkan isu kecurian data apabila sekumpulan penggodam yang menggelarkan diri mereka dari organisasi keselamatan siber ‘gray hat’ mendakwa telah menceroboh ePenyata Gaji penjawat awam, bagi menunjukkan kelemahan sistem itu.

Annuar berkata isu kecurian data menjadi satu fenomena, sebab itulah pada masa ini pihaknya telah membentuk satu kerangka kerja untuk membaiki atau melindungi masalah berkenaan kerana apa yang berlaku bukan di Malaysia sahaja, sebaliknya di semua negara.

“Saya mahu jelaskan kerana ramai yang salah faham, kalau berlaku kecurian data membabitkan data peribadi di bawah kelolaan syarikat dan swasta, ia termasuk di bawah Akta Perlindungan Peribadi dikelolakan Jabatan Perlindungan Data iaitu Kementerian Komunikasi dan Multimedia.

“Jika data dari institusi, Jabatan Kementerian, ia tidak termasuk di bawah Jabatan Perlindungan Data, sebaliknya di bawah NACSA dan JPM.

“Berhubung dakwaan pencerobohan sistem penyata gaji, ia di bawah NACSA, namun CyberSecurity Malaysia (CSM) di bawah kementerian akan memberikan bantuan dari segi siasatan forensik,” katanya. – Bernama

See author's posts


Alex ucap terima kasih pada PM, jamin teruskan dasar KKR

KUCHING: Ahli Parlimen Kapit, Dato Sri Alexander Nanta Linggi memberi jaminan akan meneruskan dasar Kementerian Kerja Raya (KKR) terdahulu yang terbukti berkesan.

Di samping itu, beliau juga akan menambah baik dasar-dasar kementerian terbabit yang boleh membawa manfaat kepada rakyat dan negara.

“Saya akan terus menghormati peranan penjawat awam dari semua lapisan kementerian yang telah banyak menyumbang idea dan tenaga kepada kementerian ini,” katanya dalam kenyataan media setelah diumumkan sebagai Menteri Kerja Raya dalam Kerajaan Perpaduan malam ini.

Alexander berkata, mereka akan terus bekerja bersama sebagai satu pasukan dan memastikan setiap usaha dan inisiatif yang diambil kementerian terbabit akan membawa kebaikan kepada seluruh rakyat Malaysia, termasuk Sabah dan Sarawak.

“Saya berharap setiap daripada kita dapat terus bergerak ke hadapan dan memberikan fokus dalam usaha memulihkan negara, terutamanya dari sudut ekonomi dan kesejahteraan rakyat,” katanya.

Sehubungan itu, beliau berterima kasih kepada Perdana Menteri, Datuk Seri Anwar Ibrahim atas pelantikannya itu dan juga Premier Sarawak merangkap Pengerusi Gabungan Parti Sarawak (GPS). Datuk Patinggi Tan Sri Abang Johari Tun Openg.

See author's posts


Enam maut dalam insiden tembakan

NEW YORK: Sekurang-kurangnya enam orang maut dalam beberapa kejadian tembakan di New York pada Sabtu, ketika orang ramai menyambut Hari Kemerdekaan negara itu, lapor agensi berita Xinhua memetik pihak berkuasa tempatan dan media.

Jurucakap Jabatan Polis New York (NYPD) berkata, dari Jumaat sehingga jam 3 petang (19:00 GMT waktu tempatan) pada Ahad, seramai 51 orang ditembak dalam 34 kejadian berasingan di bandar itu.

Sementara itu, NBC New York melaporkan pada Ahad sekurang-kurangnya enam orang maut.

Sejak beberapa bulan kebelakangan ini, New York dilanda insiden keganasan membabitkan senjata api.

Menurut statistik jenayah NYPD pada Mei, terdapat 100 kejadian tembakan (64 peratus) berbanding tempoh sama tahun lalu.

Minggu lalu bandar raya itu melaporkan 63 kes, peningkatan 142 peratus berbanding minggu sama pada 2019, menurut NBC New York.

Beberapa pihak menyalahkan keputusan NYPD membubarkan unit antijenayah pada pertengahan Jun lalu menjadi penyumbang kepada peningkatan kes bagaimanapun, Datuk Bandar Bill de Blasio menafikan perkara itu.

Presiden Donald Trump pada Ahad mahu Gabenor New York Andrew Cuomo dan Bill de Blasio mengambil tindakan sewajarnya.

“Kerajaan Persekutuan bersedia membantu, jika diminta!” tulis Trump di Twitternya.- Bernama

See author's posts


Doris terus bekerja keras untuk rampas Sri Aman

SIMANGGANG: Gabungan Parti Sarawak (GPS) akan terus berjuang sebaik mungkin untuk meraih sokongan rakyat di Parlimen Sri Aman sehingga tiba hari pengundian Sabtu ini untuk Pilihan Raya Umum Ke-15 (PRU-15) ini.

Calonnya, Dato Sri Doris Sophia Brodie berkata beliau bersama jentera GPS akan bertindak menggembleng sepenuh tenaga sepanjang tempoh tiga hari ini untuk bertemu rakyat sama ada di kawasan dalam atau luar bandar sebelum tiba hari pengundian.

“Pihak kami tidak mahu menaruh keyakinan yang begitu tinggi untuk mencatat kemenangan. Namun, kita akan memafaatkan sepenuhnya baki tiga hari ini untuk berkempen.

“Kita akan berdepan cabaran yang sukar daripada semua calon lawan dengan penuh berani untuk memastikan kerusi Parlimen Sri Aman menjadi milik GPS,” katanya.

Beliau ditemui pemberita selepas meninjau proses pengundian awal membabitkan warga Ibupejabat Polis Daerah (IPD) Sri Aman bagi Parlimen Sri Aman dan Parlimen Batang Lupar di sini hari ini.

Doris adalah calon muka baharu GPS yang bersaing dengan calon Bebas, Datuk Masir Kujat yang berusaha mempertahankan kerusi itu untuk penggal keempat. Dua lagi calon ialah Wilson Entabang dari

Parti Sarawak Bersatu (PSB), dan Tay Wei Wei dari Parti Keadlan Rakyat (PKR).

Mengenai perjalanan undian awal hari ini, Doris mendapati ramai warga IPD Sri Aman menunaikan tanggungjawab mengundi awal bagi Parlimen Sri Aman pada pagi tadi atas faktor syif bekerja berbanding dengan Parlimen Batang Lupar.

“Bagaimanapun saya berharap agar proses pengundian awal bagi Parlimen Sri Aman dan Parlimen Batang Lupar berjalan dengan penuh lancar dan berkesan dalam kalangan anggota di sini,” katanya.

Oleh VALENTINE NGUMBANG

See author's posts


Program OTG dekati pelbagai lapisan masyarakat

BALINGIAN: Program On-The-Go Community (OTG) yang diadakan di sini merupakan sesuatu pendekatan yang unik dalam mendekati masyarakat.

Berlangsung di tempat letak kereta pasar lama Balingian pada 22 Julai lalu, ia adalah anjuran Pemuda Parti Pesaka Bumiputera Bersatu (PBB) N.58 Balingian.

Program yang berorientasikan penglibatan secara aktif pemuda dalam masyarakat itu dirasmikan oleh Setiausaha Politik Ketua Menteri, Faridah Osman.

Beliau yang mewakili Ahli Dewan Undangan Negeri (ADUN) Balingian, Abdul Yakub Arbi pada aktiviti tersebut, menyentuh tentang pentingnya memelihara keharmonian yang sedia terjalin.

“Sebagai anak Sarawak, kita harus bangga dengan Sarawak yang harmoni sungguhpun terdiri daripada pelbagai latar belakang kaum dan agama,” ujarnya.

Selain daripada mempertahankan kehamornian dan perpaduan sedia terjalin, Faridah juga menyatakan adalah perlu untuk mengetahui sejarah negeri.

“Juga penting bagi kita meraikan hari Sarawak ini supaya generasi sekarang dan generasi mendatang mengetahui dan mempunyai kesedaran berkenaan sejarah Sarawak terutama perjuangan pemimpin terdahulu serta pembentukannya,” katanya lagi.

Antara aktiviti Pemuda PBB yang bergabung dengan Wanita PBB itu adalah bertujuan untuk memupuk semangat kerjasama di kalangan pemuda dalam penganjuran pelbagai program dalam komuniti yang berkonsepkan gotong-royong, riadah dan penyampaian informasi terkini kepada masyarakat

Pengisian Program OTG Pemuda N.58 Balingian itu adalah Konvoi Bermotosikal Kibar Bendera Sarawak ke kampung-kampung sekitar Balingian dan gotong-royong pembersihan tebingan sungai di Kawasan pasar lama, Balingian

Sementara bagi Wanita PBB, mereka mengetengahkan demonstrasi memasak, zumba dan juga gotong-royong.

Program OTG berkenaan turut dilaksanakan di Ranting Kampung Sau di Dewan Serbaguna Kampung Sau, Ranting Kampung Temesu/Bayan Ulu (Dewan Serbaguna Rh. Kalang), Ranting Kampung Pulat (melibatkan gotong-royong di gelanggang serbaguna, menebas sekitar balai raya dan membersih Surau Nur Islam) dan Ranting Kampung Masjid (gotong-royong membersih dan mengecat gelanggang serbaguna)

Selain Faridah, juga hadir alah Ketua Wanita PBB Cawangan Balingian, Amiey Kaliew, Ahli Jawankuasa PBB Balingian, Sameon Yusuf, Timbalan Ketua Pemuda PBB Balingian, Mohd. Taib Biak dan ketua-ketua ranting PBB Cawangan Balingian.

Oleh Henry B Siyu

See author's posts


Polis buru suspek kes samun di Kampung Segong

BAU: Polis Diraja Malaysia (PDRM) sedang giat memburu seorang suspek yang melakukan samun menggunakan senapang patah di Kampung Segong, Bau malam tadi.

Ketua Polis Daerah Bau, DSP Poge Nyaon berkata, pihaknya menerima laporan kejadian pukul 7.10 malam.

“Siasatan awal mangsa (lelaki, 25 tahun) mengatakan, semasa mangsa sedang berada di rumahnya tiba-tiba seorang lelaki tidak dikenali telah masuk ke dalam rumah dan terus mengacukan selaras senapang patah ke dada mangsa untuk meminta duit dan menyebabkan berlaku pergelutan antara mangsa dan suspek.

“Akibat pergelutan, suspek telah terjatuh dan mangsa melarikan diri ke rumah saudaranya untuk meminta tolong.

“Suspek dilihat melarikan diri ke arah jalan raya dan menahan serta mengacukan senapang patah kepada seorang lelaki (berusia 28) yang sedang menunggang motosikal dan menyebabkan motosikal yang ditunggang hilang kawalan. Lelaki tersebut menyelamatkan diri dan suspek telah menaiki motosikal melarikan diri,” katanya dalam satu kenyataan, hari ini.

Pihak polis turut menjumpai selaras senapang patah dipercayai buatan sendiri dan sebutir peluru 12 bore yang ditinggalkan suspek di tepi jalan.

“Anggaran kerugian mangsa adalah kehilangan sebuah motosikal Yamaha Y15 warna kelabu anggaran RM12, 000 dan sebuah telefon bimbit jenis Oppo anggaran RM400,” katanya lagi.

Oleh itu, satu kertas siasatan telah dibuka dibawah Seksyen 392/397 Kanun Keseksaan dan Seksyen 8 Akta Senjata Api (Penalti Lebih Berat) 1971.

Sepasukan khas dari Jabatan Siasatan Jenayah (JSJ) IPD Bau dan IPK Sarawak telah digerakkan bagi mengesan suspek.

Pihak polis memohon kerjasama orang ramai turut mengesan motosikal jenis Yamaha Y15 berwarna kelabu, nombor pendaftaran QCK4219. Jika dijumpai, mohon hubungi KBJSD Bau, ASP Francis (012-7100711).

Oleh NUR AIN OTSMAN

See author's posts


Keputusan PRN Johor tidak jejas hubungan kabinet

TANDATANGAN… Perdana Menteri Datuk Seri Ismail Sabri Yaakob menurunkan tandatangan ke atas kendera- an penyelamat pelbagai guna yang diberi nama Greco Tech yang dibangunkan oleh pelajar dan tenaga pengajar GiatMara Pahang pada program Jelajah Pendidikan Keluarga Malaysia (JPKM) anjuran Yayasan Prihatin Nasional peringkat negeri Pahang semalam. • Foto BERNAMA

BERA: Keputusan Pilihan Raya Negeri (PRN) Johor yang menyaksikan Barisan Nasional (BN) menang besar semalam, diyakini tidak menjejaskan hubungan di peringkat kerajaan Persekutuan, yang meliputi menteri serta timbalan menteri daripada parti yang berbeza.

Perdana Menteri Datuk Seri Ismail Sabri Yaakob berkata, walaupun mesyuarat Kabinet pertama selepas PRN itu hanya akan berlangsung minggu depan, namun beliau optimis bahawa semua anggotanya adalah profesional, dan dapat membuat keputusan baik demi kestabilan politik dan kesejahteraan rakyat.

“Kami profesional dan fokus kepada dasar serta isu negara…kami (Kabinet) profesional kerana di situ dasar negara perlu dibincangkan dan perlu diputuskan secara bersama, tidak ada isu bertelagah kerana berlainan parti.

“Waktu PRN Melaka pun kami bertembung, dan tidak bawa pertembungan itu ke Kabinet. Di Johor, pertembungan juga sengit dan sebagainya, tapi juga ia tidak dibawa ke Kabinet. Saya berharap dan yakin,” katanya pada sidang media selepas merasmikan Program Bantuan Lesen Memandu Keluarga Malaysia (BLKM) di sini semalam.

Turut hadir, Ketua Pengarah Jabatan Pengangkutan Jalan (JPJ) Datuk Zailani Hashim dan Pengerusi Jawatankuasa Kerja Raya, Pengangkutan dan Kesihatan Pahang Datuk Seri Norolazali Sulaiman.

PRN Johor menyaksikan BN menang di 40 kerusi Dewan Undangan Negeri (DUN) manakala Perikatan Nasional (PN) yang juga merupakan sebahagian daripada anggota Kabinet hanya memperoleh tiga kerusi, manakala Pakatan Harapan (11 kerusi) dan masing-masing satu kerusi bagi PKR dan MUDA.

Beliau juga berharap semua pihak yang bertanding pada PRN Johor, termasuk yang tewas, untuk memberikan sokongan dan kerjasama kepada menteri besar yang akan dilantik selepas ini, kerana kestabilan politik amat diperlukan bagi membangunkan negeri.

Ditanya mengenai desakan segelintir pihak supaya Pilihan Raya Umum (PRU) diadakan segera, mengambil kira momentum kemenangan BN pada beberapa PRN sebelum ini, Ismail Sabri berkata, PRU hanya akan diadakan apabila pelbagai aspek dan pihak berkaitan sudah bersedia.

“Sedia atau tidak, biar kepimpinan parti yang tentukan. Banyak lagi perkara yang perlu dilihat. Setiap keputusan akan dibincangkan dalam parti. Tidak boleh ada satu kumpulan kecil yang mahukan PRU, maka kita buat. Ini (PRU) perkara besar, kena dibincangkan.

“Selain itu, ada prosedurnya. Saya kena menghadap Yang di-Pertuan Agong untuk mendapatkan perkenan, dan kalau diperkenankan maka bolehlah (pilihan raya) diadakan. Jadi tunggu masa yang sesuai,” katanya.

Berhubung memorandum persefahaman (MoU) yang ditandatanganinya bersama Pakatan Harapan bagi meredakan suhu politik selepas dilantik sebagai Perdana Menteri, Ismail Sabri berkata, masih terlalu awal untuk beliau menyatakan ‘masa depan’ MoU itu yang akan tamat pada 31 Julai ini.

Sama ada MoU itu akan disambung atau tidak, Ismail Sabri yang juga Ahli Parlimen Bera berkata, beliau ‘tidak mahu membuat spekulasi awal kerana belum masanya’.

Mengulas mengenai Perhimpuan Agung UMNO yang dijadual bermula Rabu ini, Ismail Sabri yang juga Naib Presiden UMNO melihat hala tuju parti, menjadi antara fokus utama yang akan dibincang dan diperincikan, termasuk tidak menolak kemungkinan isu berkaitan Muafakat Nasional (MN) yang dibentuk bersama PAS.

“Saya juga menunggu ucapan presiden (Datuk Seri Dr. Ahmad Zahid Hamidi) dan juga ucapan pembahas-pembahas. Hala tuju sekarang mungkin berbeza daripada sebelum ini susulan pelbagai perkembangan semasa, termasuk PRN.

“Jadi saya tunggu ucapan dan intipati ucapan yang akan dibahaskan setiap negeri serta resolusi yang akan dicapai… ini yang akan jadi hala tuju UMNO selepas ini,” katanya.

– Bernama

See author's posts


Muhyiddin umum Kabinet baharu

KUALA LUMPUR: Tan Sri Muhyiddin  Yassin semalam mengumumkan kabinetnya merangkumi 31 menteri, dan buat pertama kali dalam sejarah tidak menamakan timbalan perdana menteri. Perdana Menteri sebaliknya, mengumumkan pelantikan empat menteri kanan iaitu Menteri Perdagangan Antarabangsa dan Industri Datuk Seri Mohamed Azmin Ali; Menteri Pertahanan Datuk Seri Ismail Sabri Yaakob; Menteri Kerja Raya Datuk Seri Fadillah Yusof; dan Menteri Pendidikan Dr. Mohd Radzi Md Jidin. Pengumuman jemaah menteri itu dibuat oleh Perdana Menteri pada sidang akhbar khas di Perdana Putra di sini hari ini.

Muhyiddin berkata pelantikan menteri kanan itu akan membantu beliau menyelaras hal ehwal kabinet yang berkaitan dengan bidang ekonomi, keselamatan, pembangunan infrastruktur serta pendidikan dan sosial. Perdana Menteri berkata, pelantikan menteri kanan itu akan membolehkan isu berbangkit antara kementerian dalam bidang yang berkaitan dapat diselaras dengan lebih cekap dan berkesan.

“Saya ingin membentuk sebuah kabinet yang benar-benar dapat memberikan perkhidmatan yang terbaik kepada rakyat – a cabinet that delivers. “Menteri-menteri kanan akan membantu saya menjalankan tugas sebagai Perdana Menteri termasuklah mempengerusikan mesyuarat kabinet pada waktu ketiadaan saya dalam negara. “Dengan adanya menteri kanan ini, maka tiada keperluan pada masa ini untuk seorang Timbalan Perdana Menteri dilantik,” katanya.

Muhyiddin turut dilihat mengambil tindakan ‘di luar kotak’ dalam mengisi barisan kabinet baharunya dengan tidak bersandarkan kepada ahli politik semata-mata dalam pentadbirannya. Elemen baharu ini dicerminkan dalam pelantikan Ketua Pegawai Eksekutif Kumpulan CIMB, Tengku Datuk Seri Zafrul Tengku Abdul Aziz sebagai Menteri Kewangan dan Mufti Wilayah Persekutuan Datuk Seri Dr. Zulkifli Mohamad Al-Bakri sebagai Menteri di Jabatan Perdana Menteri (Hal Ehwal Agama). Pelantikan teknokrat Tengku Zafrul itu dilihat sebagai sesuatu yang bersejarah kerana portfolio penting dan berpengaruh itu pada kebiasaannya dipegang oleh menteri kanan dalam parti pemerintah. Turut mendapat perhatian ialah kembalinya PAS ke persada Kerajaan Persekutuan selepas 42 tahun dengan pelantikan tiga wakil rakyatnya menyertai kabinet.

Mereka ialah Timbalan Presiden PAS Datuk Tuan Ibrahim Tuan Man (Alam Sekitar), Setiausaha Agung Datuk Takiyuddin Hassan bertanggung jawab hal Parlimen dan Undang-undang serta Ahli Jawatankuasa Kerja parti Datuk Dr. Mohd Khairuddin Aman Razali (Perusahaan Perladangan dan Komoditi). Muhyiddin berkata, bagi memenuhi keperluan semasa, beberapa kementerian distruktur semula antaranya Kementerian Pendidikan dengan mewujudkan semula Kementerian Pengajian Tinggi, dan penubuhan kementerian baharu iaitu Kementerian Perpaduan Negara. Pewujudan Kementerian Alam Sekitar (sebelum ini Kementerian Sumber Asli dan Alam Sekitar) serta satu portfolio khusus bagi menjaga hal ehwal Sabah dan Sarawak. Kementerian Pengajian Tinggi akan diterajui Datuk Dr. Noraini Ahmad manakala Datuk Halimah Mohamed Sadique dilantik Menteri Perpaduan Negara dan portfolio Hal Ehwal Sabah dan Sarawak akan diketuai oleh Menteri di Jabatan Perdana Menteri Datuk Seri Dr. Maximus Johnity Ongkili.

Muhyiddin turut memperkukuhkan barisan kabinetnya dengan kehadiran bekas menteri termasuk Datuk Seri Hishammuddin Tun Hussein yang mengisi jawatan Menteri Luar; Khairy Jamaluddin (Menteri Sains, Teknologi dan Inovasi); dan Zuraida Kamaruddin (Menteri Perumahan dan Kerajaan Tempatan). Bekas menteri yang turut mendapat tempat dalam saf jemaah menteri Muhyiddin ialah Datuk Seri Saifuddin Abdullah yang dilantik sebagai Menteri Komunikasi dan Multimedia, Datuk Seri Ismail Sabri Yaakob (Menteri Pertahanan). Yang lain ialah Datuk Seri Hamzah Zainuddin (Menteri Dalam Negeri); Datuk Seri Wan Junaidi Tuanku Jaafar (Menteri Pembangunan Usahawan dan Koperasi); dan Datuk Seri Rina Harun (Menteri Wanita dan Keluarga) dan Tan Sri Annuar Musa (Menteri Wilayah Persekutuan).

Masyarakat Cina dan India juga mempunyai wakil dalam kabinet itu apabila Presiden MCA, Datuk Seri Dr. Wee Ka Siong dilantik sebagai Menteri Pengangkutan manakala Timbalan Presiden MIC, Datuk Seri M. Saravanan sebagai Menteri Sumber Manusia. Antara muka baharu yang dilantik menganggotai kabinet ialah Datuk Seri Dr. Adham Baba (Menteri Kesihatan); Datuk Dr. Shamsul Anuar Nasarah (Menteri Tenaga dan Sumber Asli); Datuk Dr. Abdul Latiff Ahmad (Menteri Pembangunan Luar Bandar). Muka baharu lain ialah Datuk Dr. Noraini Ahmad (Menteri Pengajian Tinggi); Datuk Alexander Nanta Linggi (Menteri Perdagangan Dalam Negeri dan Hal Ehwal Pengguna); Datuk Dr. Mohd Khairuddin Aman Razali (Menteri Perusahaan Perladangan dan Komoditi) dan Datuk Halimah Mohamed Sadique (Menteri Perpaduan Negara).-Bernama

See author's posts


Messi dinobat Ahli Sukan Terbaik Laureus 2023

ISTANBUL: Lionel Messi pada Isnin dinobatkan sebagai Ahli Sukan Terbaik Dunia pada Anugerah Sukan Dunia Laureus, lapor Agensi Anadolu (AA).

“Pencipta sejarah! Lionel Messi merupakan atlet pertama memenangi Anugerah Ahli Sukan Terbaik Dunia Laureus dan Anugerah Pasukan Terbaik Dunia Laureus pada tahun yang sama,” ciap Laureus.

Messi membimbing Argentina merangkul kejuaraan Piala Dunia 2022 dengan menewaskan juara 2018 Perancis 4-2 menerusi penentuan penalti di Qatar.

Anugerah Pasukan Terbaik Dunia diberikan kepada pasukan kebangsaan Argentina, dan pemain tengah Manchester United,  Christian Eriksen memenangi Anugerah Kemunculan Semula Dunia Terbaik.

Eriksen, 31, diserang sakit jantung tahun lalu semasa perlawanan EURO 2020 di Stadium Parken Copenhagen. – Bernama-Anadolu

See author's posts


Ahmad Johnie hulurkan sumbangan kepada Hospital Daro

DARO: Ahli Parlimen Igan Ahmad Johnie Zawawi tampil menghulurkan sumbangan
berupa wang tunai kepada Hospital Daro semalam.

Menurut Ahmad Johnie, sumbangan tersebut adalah bertujuan untuk membina wad
isolasi Covid-19 di hadapan hospital tersebut di daerah ini.

“Kemudahan yang sedia ada masih kurang selesa bagi membuat saringan
kepada pelawat dan pesakit yang datang ke hospital ini.

“Oleh itu, saya mengambil keputusan untuk membantu pihak pengurusan
Hospital Daro menyediakan kemudahan tempat saringan Covid-19 sejajar dengan
Prosedur Operasi Standard (SOP) yang ditetapkan oleh Kementerian Kesihatan
Malaysia (KKM),” katanya selepasa menyerahkan sumbangan tersebut dalam
satu majlis ringkas, semalam.

Hadir sama ialah Pengarah Hospital Daro, Dr Al Husna Dahyan, Abdul Rahman
Al Hafiz Mohd Sabri, Pengerusi Surau Darul Hidayah Hospital Daro, Hadibah
Kushairi, Matron Hospital Daro dan petugas lain.

Jelas Ahmad Johnie, permohonan untuk membina wad isolasi Covid-19 ini telah
dimaklumkan oleh pihak pengurusan Hospital Daro kepada beliau pada tiga hari
yang lepas.

Sementara itu, Ahmad Johnie turut merakamkan penghargaan kepada pihak
pengurusan dan petugas Hospital Daro atas komitmen sepanjang wabak Covid 19
ini.

“Mereka sentiasa bersiap siaga dan meletakkan
kepentingan awam menjadi keutamaan,” ujarnya.

See author's posts


KCFC temui sentuhan kemenangan

SKUAD Kuching City FC (KCFC) kembali menemui sentuhan kemenangan apabila berjaya menewaskan Perak FC II 2-0 dalam aksi di Stadium Perak Ipoh, malam semalam.

Kemenangan ini sekali gus menjadi peningkat semangat serta motivasi pemain selepas bergelut untuk memperoleh mata penuh selepas lima perlawanan yang hanya mencatatkan keputusan tiga kali seri dan dua kekalahan, yang mana kali terakhir memenangi perlawanan pertama menentang PDRM FC 2-1, pada 20 Mac lalu.

Dalam perlawanan malam itu, permainan berlangsung seimbang dipamerkan kedua-dua pasukan yang beraksi berhati-hati terutama Perak FC II yang turun dengan misi memburu mata penuh dan berikrar memberi tentangan sengit kepada pelawat untuk memastikan mereka tidak mencuri sebarang mata.

Namun, dua jaringan pada babak kedua membolehkan anak buah Irfan Bakti Abu Salim meraih tiga mata berharga mereka pada malam itu, sekali gus menghuni tangga kelapan Liga Premier dengan mengumpul 10 mata.

Kuching City FC yang bijak menghidu peluang, menghukum pertahanan tuan rumah menerusi jaringan Mohd. Aliff Hassan pada minit ke-57 dan pemain gantian Joseph Kalang Tie turut menyumbang gol kemenangan pada masa tambahan sekali gus meranapkan impian ruan rumah untuk mengutip mata penuh.

Skuad tuan rumah kendalian Syamsul Mohd Saad kelihatan agresif mengatur serangan menerusi gandingan Muhammad Aqil Hilman Danial Roslan dan pemain tengah, Aidril Faqir Yousni namun percubaan demi percubaan gagal menembusi gawang pelawat.

Bagaimanapun, usaha tuan rumah untuk bangkit selepas itu hampa apabila mendapati benteng Kuching City begitu kekal dan utuh.

Keputusan malam itu menyaksikan Perak FC II dilanda kemarau kemenangan dalam empat perlawanan berturut-turut selepas seri dengan skuad Projek FAM-MSN, Sabtu lalu.

Pujian harus dihamburkan kepada pasukan Kuching City yang berjaya menyerap segala asakan dalam perlawanan kategori seimbang ini sekali gus mencuri tiga mata untuk dibawa pulang ke Kuching.

Kuching City melonjak ditangga kelapan bagi memintas dua pasukan Perak FC II dan PDRM FC, selepas beraksi 10 perlawanan dengan dua kemenangan, empat seri, empat kalah dan memungut 10 mata.

Oleh ADI SAFARMAN

See author's posts


Penentu juara liga Jerman

JERMAN BUNDESLIGA

THOMAS Mueller menjangkakan pertembungan Bayern Munich dalam stadium kosong menentang saingan terdekatnya Borussia Dortmund minggu depan bakal memutuskan siapa yang akan memenangi gelaran Bundesliga Jerman.

Gol menerusi Robert Lewandowski dan Benjamin Pavard memastikan Bayern menang 2-0 di Union Berlin, Ahad lepas ketika liga teratas Jerman dimulakan tanpa kehadiran penonton.

Keputusan di Berlin mengekalkan kelebihan empat mata Bayern di tangga teratas setelah liga diberhentikan dua bulan kerana pandemik Covid-19.

Dortmund di tempat kedua menewaskan Schalke 4-0 sehari sebelum itu dengan Erling Braut Haaland membuka jaringan sebelum Raphael Guerreiro menjaringkan kedua-dua gol di antara jaringan Thorgan Hazard.

Dortmund akan menjadi tuan rumah kepada Bayern pada 27 Mei dan Mueller menjangkakan pertembungan dua pasukan teratas liga ini berpotensi menjadi faktor utama dalam menentukan sama ada Munich akan memenangi gelaran liga buata kali kelapan berturut-turut.

“Perlawanan di Dortmund akan menentukan betapa menarik dan dekatnya saingan dalam beberapa minggu yang mendatang, itu pasti,” kata Mueller.

Bekas penyerang Dortmund, Lewandowski menjaringkan gol liga ke-26 beliau musim ini, membawanya lebih dekat dengan catatan Gerd Mueller sebanyak 40 gol pada musim 1971-1972.

Ditanya jika pemain antarabangsa Poland itu dapat mengatasi rekod 48 tahun Mueller, jurulatih Bayern, Hansi Flick berkata: “Tidak akan mudah, tetapi dia (Lewandowski) memiliki kualiti.

“Sekiranya ada sesiapa yang dapat melakukannya, dialah orangnya.”

Di Dortmund, Haaland juga meneruskan rentak jaringan fenomenalnya dengan gol ke-10 dalam sembilan perlawanan Bundesliga sejak tiba dari Red Bull Salzburg pada Januari.

Secara keseluruhan, pemain dari Norway berusia 19 tahun yang lincah itu kini telah menjaringkan 41 gol dalam 34 permainan dalam semua pertandingan pada 2019/20.

Kekalahan Schalke adalah kekalahan terbesar mereka dalam derby Ruhr sejak 1966.

Ketua Pegawai Eksekutif Dortmund, Hans-Joachim Watzke berkata dia menerima pesan teks ucapan tahniah dari pencahayaan bola sepak termasuk pengurus Liverpool, Jurgen Klopp, jurulatih Tottenham, Jose Mourinho dan presiden Real Madrid, Florentino Perez.

“Bahkan Perez menulis bahawa dia sangat gembira” mengenai “prestasi yang sangat baik oleh pasukan kami”, kata Watzke kepada harian Bild.

Namun, ketua Dortmund mengariskan garisan terhadap cadangan bahawa kemenangan besar tersebut adalah cabaran langsung kepada Bayern.

“Tidak. Kami bermain permainan pertama setelah rehat Covid-19 dalam keadaan luar biasa – itu saja,” kata Watzke.

Musim lalu, Dortmund melepaskan kelebihan sembilan mata ketika prestasi mereka merosot pada awal 2019, membolehkan Bayern memenangi gelaran dengan dua mata. – AFP

See author's posts


Sabah perlukan kerajaan boleh bantu rakyat

KOTA MARUDU: Perdana Menteri Tan Sri Muhyiddin Yassin berkata, Sabah perlukan sebuah kerajaan yang boleh bergerak membantu meringankan beban rakyat yang kini terkesan dengan pandemik Covid-19.

Sehubungan itu beliau berkata, rakyat Sabah perlu memilih kerajaan yang sehaluan dengan Kerajaan Persekutuan yang diterajui oleh Perikatan Nasional (PN) yang sudah terbukti berkeupayaan membantu rakyat semasa negara berdepan dengan masalah akibat penularan Covid-19.

“Ekonomi Sabah perlu cepat dipulihkan. Saya tidak mengatakan Ketua Menteri Sabah Datuk Seri Mohd Shafie Apdal tidak bagi apa-apa namun ia tidak cukup kerana tiada kerjasama dengan Kerajaan Persekutuan,” katanya.

Beliau berkata demikian pada Majlis Ramah Mesra Bersama Perdana Menteri di sini semalam yang turut dihadiri Menteri Pertanian dan Industri Makanan, Datuk Seri Dr Ronald Kiandee dan calon PN bagi kerusi Bandau Datuk Wetrom Bahanda.

Rakyat Sabah akan mengundi pada 26 September ini manakala pengundian awal pada 22 September.

Pada masa yang sama, Muhyiddin berkata jangan ada mana-mana pihak cuba memperlekehkan bantuan daripada Kerajaan Persekutuan kerana ia sangat diperlukan rakyat.

“Jangan cakap saya menjajah Sabah…ada juga cakap kononnya saya tidak buat apa-apa. Saya baru tujuh bulan memerintah dan kerajaan PN terbukti adalah kerajaan berkesan dan ‘functional’ (menjalankan fungsi dan peranan). Pertubuhan Kesihatan Sedunia (WHO) juga telah mengiktiraf Malaysia antara terbaik menangani penularan Covid-19.

“Walaupun singkat, kerajaan PN mempunyai banyak pengalaman dan mampu menjalankan tugas yang mencabar (dalam menghadapi pandemik itu) yang belum pernah berlaku di dunia sebelum ini.

“Saya tidak boleh menjanjikan bulan dan bintang kerana saya bukan Tuhan, namun saya berjanji akan berusaha membantu memulihkan ekonomi rakyat dan negara,” katanya.

Justeru beliau berkata, penyokong dan jentera parti PN perlu bersama-sama membantu menerangkan kepada rakyat tentang apa yang telah dilakukan oleh kerajaan dalam usaha menangani masalah Covid-19. – Bernama

See author's posts


MIDA lulus 1,725 projek bernilai RM64.8 bilion

KUALA LUMPUR: Malaysia mencatatkan pelaburan bernilai RM64.8 bilion dalam sektor perkilangan, perkhidmatan dan utama untuk enam bulan pertama 2020 walaupun berdepan pelbagai cabaran ekonomi dunia.

Lembaga Pembangunan Pelaburan Malaysia (MIDA) berkata pelaburan ini melibatkan 1,725 projek dan akan mewujudkan 37,110 peluang pekerjaan.”Daripada jumlah pelaburan yang diluluskan, pelaburan langsung domestik (DDI) menyumbang sebanyak 69.8 peratus atau RM45.3 bilion, sementara pelaburan langsung asing (FDI) menyumbang sebanyak RM19.5 bilion,” menurutnya dalam kenyataan semalam.

Ia berkata, penyumbang terbesar FDI untuk sektor perkilangan, perkhidmatan dan utama dalam tempoh tersebut ialah Singapura (RM4.9 bilion), Switzerland (RM2.8 bilion), China (RM2.2 bilion), Amerika Syarikat (RM2.2 bilion) dan Thailand (RM1.8 bilion).

MIDA berkata untuk projek yang diluluskan mengikut negeri, lima negeri utama iaitu Sabah, Selangor, Pulau Pinang, Wilayah Persekutuan Kuala Lumpur dan Johor menyumbang RM47.1 bilion (72.6 peratus) kepada jumlah pelaburan yang diluluskan untuk Januari hingga Jun 2020.

Sektor perkilangan menarik sebahagian besar pelaburan yang diluluskan untuk separuh pertama 2020 dengan menyumbang lebih separuh (55.1 peratus) atau RM35.7 bilion, diikuti sektor perkhidmatan dengan pelaburan sebanyak 44.2 peratus atau RM28.6 bilion dan sektor utama dengan pelaburan yang diluluskan berjumlah 0.7 peratus atau RM0.5 bilion, menurutnya.

“Kerajaan, melalui MIDA, telah menerajui usaha untuk menarik pelaburan lestari, daripada sumber domestik dan asing yang akan memperkuatkan lagi ekosistem perniagaan di Malaysia,” menurut MIDA.

Selain itu ia berkata dari Januari hingga Jun 2020, sebanyak 1,316 projek dalam sektor perkhidmatan telah diluluskan dengan pelaburan bernilai RM28.6 bilion.

Pada Januari hingga Jun 2020, sektor utama menarik pelaburan bernilai RM471.0 juta.

Sektor ini merangkumi tiga subsektor utama iaitu perlombongan, pertanian serta perladangan dan komoditi.

MIDA berkata sehingga Julai 2020, sejumlah 732 projek dengan cadangan pelaburan sebanyak RM35.9 bilion sedang dalam perancangan untuk sektor perkilangan, perkhidmatan dan utama.

Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali berkata, walaupun pelaburan asing dianggap penting dalam pembangunan negara, penekanan yang lebih besar sedang diberikan untuk mendorong pelaburan domestik dan mengubah lebih banyak syarikat domestik menjadi pemain global.

“Kita akan terus mengutamakan pecutan penerapan teknologi di semua segmen ekonomi dengan memanfaatkan potensi Industri 4.0 untuk meningkatkan produktiviti dan daya saing Malaysia.

“Memastikan kesinambungan dan kemajuan perniagaan akan menjadi keutamaan apabila aktiviti perniagaan kembali ke tahap normal,” katanya.

Beliau berkata kerajaan menerusi PENJANA, akan terus membantu para pelabur untuk melaksanakan projek mereka di Malaysia secara cekap dan berkesan dengan melonggarkan proses birokrasi, terutama pada masa ini.

Mohamed Azmin berkata, Unit Project Acceleration and Coordination (PACU) telah ditubuhkan di MIDA untuk memudah cara kelulusan perniagaan terutama perkilangan dan perkhidmatan yang berkaitan.

Beliau berkata PACU juga akan memastikan pelaksanaan projek yang diluluskan berjaya dalam tempoh 24 bulan.

“Kesemua syarikat asing dan tempatan diminta untuk memanfaatkan sepenuhnya kemudahan yang ada untuk mengembangkan perniagaan mereka di negara ini,” katanya.

See author's posts


Lukaku, Martinez kemudi Inter ke final

INTER Milan ditakdirkan untuk “perkara hebat” di bawah Antonio Conte, menurut Lautaro Martinez setelah pemain dari Argentina itu dan Romelu Lukaku masing-masing menjaringkan dua gol untuk mengalahkan Shakhtar Donetsk 5-0 di Dusseldorf untuk mara ke final Liga Europa.

Danilo D’Ambrosio turut menemui sasaran buat gergasi Itali, yang akan berdepan Sevilla dalam final di Cologne, Sabtu ini.

Inter telah mengharungi kemarau trofi untuk tempoh satu dekad sejak memenangi Liga Juara-Juara UEFA pada 2010, merapatkan jurang ke atas Juventus di puncak Serie A dengan hanya satu mata dalam musim pertama Conte sebagai jurulatih dan kini hanya memerlukan satu lagi kemenangan untuk menjulang trofi pertama dalam tempoh sembilan tahun.

Gandingan produktif Martinez dan Lukaku telah menjadi sumber kejayaan Inter dan mereka berjaya menghasilkan 54 gol sepanjang musim ini.

“Ia adalah malam yang luar biasa, sesuatu yang kami impikan,” kata Martinez, yang dikaitkan sebagai pengganti Luis Suarez di Barcelona.

“Kami membuktikan bahawa Inter bersedia untuk perkara hebat, kami sudah bersedia untuk aksi final.”

Selepas permulaan yang perlahan, Martinez meletakkan Inter di landasan betul untuk final Eropah ke-10 mereka ketika dia menolak masuk umpanan silang Nicolo Barella untuk membuka jaringan pada minit ke-19.

“Jangan tertipu dengan keputusan,” kata Conte. “Kami cukup bagus dan tidak membiarkan mereka bermain dengan cara yang mereka mahukan. Para pemain bermain tepat dengan bagaimana cara permainan Eropah harus dimainkan.”

Inter terus memberi tamparan apabila D’Ambrosio menanduk masuk sepakan sudut Marcelo Brozovic untuk gol kedua pasukannya.

“Ketika Inter menjaringkan gol kedua mereka, kami terus tumbang,” kata jurulatih Shakhtar Donetsk, Luis Castro. “Selepas 2-0, kami melakukan banyak kesalahan yang dahsyat.”

Lukaku melebarkan rentak jaringan beliau 12 minit sebelum tamat setelah menerima hantaran kemas daripada Martinez dengan menjaringkan gol dalam 10 perlawanan Liga Europa berturut-turut.

Lima minit kemudian, bekas penyerang Manchester United itu menjaringkan gol ke-33 beliau musim ini dengan menewaskan barisan pertahanan Shakhtar sebelum melepaskan percubaan menewaskan penjaga gol Donetsk, Andriy Pyatov. – AFP

See author's posts


Penunjuk perasaan cedera takut ditangkap

YANGON: Penunjuk perasaan yang ditembak semasa tunjuk perasaan menentang rejim tentera Myanmar menghindari rawatan untuk luka mereka, takut ditangkap sekiranya mereka mengunjungi hospital yang dikendalikan junta dan mencari doktor yang bersimpati untuk melakukan operasi secara rahsia.

Pasukan keselamatan menembak protes orang awam dengan senapang penembak tepat, senapang mesin dan tembakan mortir dalam beberapa bulan sejak rampasan kuasa Februari lalu yang menggulingkan pemimpin awam, Aung San Suu Kyi.

Menurut kumpulan hak asasi, lebih daripada 800 orang terbunuh dan ribuan yang lain cedera dalam tindakan keras menentang penentangan rejim tentera.

Maung Win Myo (bukan nama sebenar) meneruskan kehidupan sebagai pemandu beca, mengangkut orang di sekitar ibu kota komersial Yangon yang sibuk sebelum rampasan kuasa itu.

Tetapi pemuda berusia 24 tahun itu tidak bekerja sejak Mac lalu, ketika dia ditembak di kaki ketika berada di barisan depan demonstrasi anti-junta.

“Saya bahkan tidak dapat tidur dengan nyenyak di malam hari,” katanya ketika berbaring di atas tilam di lantai sebuah apartmen satu bilik yang dikongsi dengan isteri dan dua anaknya.

Jelasnya, harganya sekitar AS$ 950 untuk membayar operasi kedua di sebuah hospital swasta untuk meletakkan besi di tulang patahnya, tetapi dia harus terus menderita buat masa ini.

“Saya tidak mempunyai wang kerana saya tidak dapat bekerja,” katanya sambil menambah bahawa dia bergantung kepada sumbangan daripada jiran untuk memberi makan untuk keluarganya.

Satu lawatan mahal ke klinik swasta telah menyebabkan ‘poket’ Maung Win Myo ‘kering’.

“Kami tidak berani pergi ke hospital tentera. Sebab itu, kami pergi ke hospital swasta, walaupun kami tidak mempunyai wang,” kata isterinya.

Ramai yang cedera parah takut mendapatkan rawatan percuma di hospital tentera, kerana bimbang penglibatan mereka dalam tunjuk perasaan anti-kudeta.

“Tidak semua orang bersedia pergi,” kata Marjan Besuijen, Ketua Misi Medecins Sans Frontieres (MSF) di Myanmar.

“Mereka takut ditangkap.”

Dalam laporan bulan lalu, MSF juga mengatakan rakan-rakannya di Myanmar telah menyaksikan serbuan junta ke atas organisasi yang memberikan pertolongan cemas kepada penunjuk perasaan yang cedera dan melihat bekalan mereka dimusnahkan. -AFP

See author's posts


Sektor kesihatan Sri Lanka lumpuh

PETUGAS kesihatan memegang sepanduk ketika mengadakan demonstrasi bagi membantah krisis ekonomi Sri Lanka di Colombo. • Foto AFP

COLOMBO: Krisis ekonomi di Sri Lanka kini semakin memuncak apabila sektor kesihatan negara itu dilaporkan bergelut dengan masalah kekurangan bekalan ubat-ubatan, sekali gus meningkatkan risiko kematian dalam kalangan pesakit kritikal, lapor AFPkelmarin.

Doktor-doktor negara itu terpaksa membasuh dan mengguna semula peralatan perubatan untuk merawat pesakit, bahkan ada yang terpaksa melakukan pembedahan menggunakan lampu daripada telefon bimbit.

Buat masa ini, pihak berkuasa masih belum mengesahkan sebarang kematian akibat situasi itu, namun pakar-pakar memberi amaran bahawa jumlah kematian akibat kemelut itu boleh melepasi angka kematian Covid-19 di Sri Lanka iaitu sebanyak 16,000 kes.

“Ini merupakan satu krisis. Kami tidak dapat meramalkan seberapa teruk keadaan ini akan berlaku, namun kami sedar bahawa krisis yang dihadapi negara ini akan semakin buruk,” kata Setiausaha Persatuan Farmaseutikal Negara, Athula Amarasena.

Berdasarkan sepucuk surat yang dikeluarkan oleh Persatuan Perubatan Sri Lanka (SLMA), semua hospital di negara itu kekurangan ubat-ubatan kecemasan dan peralatan perubatan.

“Beberapa hospital kerajaan juga telah diarahkan untuk menangguhkan pembedahan-pembedahan rutin dan mengurangkan ujian makmal ekoran kekurangan bekalan ubat pelali dan reagen.

“Presiden Persatuan Perinatal Sri Lanka contohnya, telah mengarahkan hospital-hospital untuk mensteril dan menggunakan semula tiub endotrakeal yang digunakan untuk menyalurkan oksigen ke paru-paru bayi.

“Ia disebabkan oleh masalah kekurangan tiub tersebut yang kini menjadi amat kritikal,” demikian menurut surat yang dihantar kepada Kementerian Kesihatan.

Sementara itu, seorang doktor bedah bagi sebuah unit rawatan rapi (ICU) yang enggan dikenali memberitahu bahawa bekalan ubat-ubatan penting yang digunakan untuk merawat strok dan serangan jantung kini amat kritikal selain hospital tempat dia bertugas turut dipaksa menggunakan semula kateter.

Kateter merupakan tiub yang kebiasaannya dimasukkan ke dalam pundi kencing pesakit untuk menyalur keluar air kencing.

“Saya sedar bahawa tindakan itu membahayakan nyawa pesakit. Saya berasa putus asa dan tidak berdaya sama sekali.

“Saya banyak menghabiskan masa dengan membasmi kuman pada peralatan sebelum ia digunakan semula. Ini amat bertentangan sama sekali dengan apa yang telah kami belajar serta praktikkan,” ujarnya.

Dalam pada itu, seorang lagi doktor berkata, dia dan pasukannya mengalami masalah bekalan elektrik terputus ketika menjalankan pembedahan melibatkan jantung seorang kanak-kanak.

Mereka tidak mempunyai pilihan sebaliknya meneruskan pembedahan dengan menggunakan lampu suluh daripada telefon bimbit sehingga tenaga elektrik kembali pulih.

“Walaupun terdapat dua telefon bimbit yang digunakan ketika itu, tidak mudah untuk kami melaksanakan prosedur pembedahan dengan keadaan cahaya seperti itu,” ujarnya.

Selain itu, sebuah hospital lain dilaporkan mengalami masalah kekurangan bekalan ubat pelali, seterusnya mencetuskan kebimbangan dalam kalangan pasukan perubatan sekiranya mereka terpaksa menjalankan pembedahan tanpa menggunakan ubat penahan sakit.

“Kami terpaksa membuat keputusan sukar beberapa hari ini, terutamanya di ICU seperti siapa yang perlu dibiarkan hidup dan siapa yang tidak dapat diselamatkan.

“Kami akan terus menerima pesakit baharu, namun tidak mempunyai cara untuk merawat mereka,” kata seorang doktor. – AFP

See author's posts


PRN tahun ini lebih baik – Masing

KUCHING: Timbalan Ketua Menteri, Tan Sri Datuk Amar James Jemut Masing berpendapat adalah lebih baik untuk pilihan raya negeri (PRN) diadakan pada tahun ini.

Apabila dihubungi Utusan Sarawak, beliau berkata, bagaimanapun, keputusan untuk membubarkan Dewan Undangan Negeri (DUN) berada di tangan Ketua Menteri.

“Ini adalah pandangan saya. Saya akan memberi cadangan sebegini sekiranya ditanya oleh Ketua Menteri. Dia (Abang Johari) yang membuat keputusan,” kata Masing.

Beliau juga berkata, adalah baik juga sekiranya pilihan raya umum ke-15 (PRU-15) diadakan pada tahun ini untuk mengembalikan kestabilan politik di negara ini berikutan pergolakan kuasa.

Masing yang juga presiden Parti Rakyat Sarawak (PRS) berkata, PRS sentiasa bersedia untuk PRN dan adalah lebih baik jika ia diadakan bersama dengan PRU-15.

“Ini akan memberi kestabilan politik untuk lima tahun yang akan datang.“Mereka dalam sektor ekonomi dapat membuat perancangan jangka masa tanpa risau berkenaan dengan keadaan politik,” kata Masing.

Sesetengah penganalisis politik berkata, PRN mungkin akan diadakan pada tahun ini sebelum berakhirnya penangguhan bayaran pinjaman bank kerana sektor ekonomi mungkin akan merosot selepas itu termasuk kemungkinan kehilangan pekerjaan yang akan memberi kesan kepada rakyat.

Oleh Connie Chieng

See author's posts


Takut dimarahi, kanak-kanak dakwa hampir diculik

KUCHING: Akibat takut dimarahi selepas balik lambat dari kedai membuatkan seorang kanak-kanak perempuan berumur 10 tahun berbohong kepada ibu dan bapanya mengatakan dia hampir menjadi mangsa culik.

Ketua Polis Daerah Padawan, Supritenden Aidil Bolhassan berkata, mangsa yang berjalan kaki kedai memberitahu bapanya bahawa dia dihampiri oleh tiga lelaki yang menaiki sebuah van berwarna putih.

“Menurut mangsa, salah seorang suspek telah keluar dari van terbabit dan mahu memberi gula-gula serta wang RM100 kepadanya.

“Namum begitu, kanak-kanak tersebut memaklumkan kepada bapanya yang dia enggan menerima  wang tersebut lalu melarikan diri dan pulang ke rumah serta memberitahu bapanya berhubung kejadian tersebut.

“Bimbang dengan keselamatan anaknya, bapa kanak-kanak tersebut bertindak membuat laporan polis di balai polis berdekatan,” katanya.

Kata Aidil, hasil siasatan lanjut bersama pasukan pertugas Ibu Pejabat Polis Daerah (IPD) Padawan dan pasukan D9 Ibu Pejabat Kontijen (IPK) terhadap mangsa, mengatakan bahawa terdapat seorang lelaki sedang memotong rumput di kawasan berhampiran ketika kejadian terbabit berlaku.

Bagamanapun siasatan di lokasi kejadian mendapati tiada kerja-kerja pemotongan rumput dilakuan dikawasan tersebut selain eberapa penduduk yang tinggal di kawasan berhampiran menyatakan kerja pemotongan rumput hanya dilakukan pada hari Ahad.

Temubual dengan saksi bebas menyatakan tidak nampak kejadian tersebut berlaku dan semakan rakaman kamera litar tertutup (CCTV) di salah sebuah rumah berdekatan turut mendapati tiada sebarang kelibat mangsa serta van putih berkenaan berhenti di tempat kejadian.

“Berdasarkan bukti serta keterangan yang diperolehi di sekitar tempat kejadian, soal siasat lanjut dijalankan ke atas mangsa dan mangsa kemudian mengaku bercakap bohong kerana takut dimarahi balik lambat dari kedai selain memerlukan perhatian yang lebih dari kedua ibu bapanya,” kata Aidil.

Susulan itu, jelas Aidil, bapa kanak-kanak terbabit menarik balik laporan polis yang dibuat olehnya sebelum ini.

Oleh Connie Chieng

See author's posts


Keselamatan dan kebajikan pelajar UNIMAS diutamakan

NUR AIN OTSMAN

KUCHING: Keselamatan dan kebajikan pelajar di kolej kediaman Universiti
Malaysia Sarawak (UNIMAS) sentiasa diberi keutamaan dalam mendepani serangan
wabak Covid-19.

Timbalan Naib Canselor (Hal Ehwal Pelajar dan Alumni) UNIMAS Profesor Dr
Thomas Kana @ Kamarudin Kana memberi jaminan bahawa pihaknya komited menjaga
keselamatan dan kebajikan lebih 2, 000 pelajar yang berada di kolej kediaman
masing-masing pada ketika ini.

“Kita sedia maklum wabak Covid-19 semakin membimbangkan dan merisaukan
kita semua.

“Oleh itu, kita telah mengarahkan dan meminta pelajar supaya bertenang
dalam menghadapi suasana  Perintah
Kawalan Pergerakan (PKP) ini,” katanya dalam pesanan ringkas beliau di
facebook rasmi UNIMAS, semalam.

Ujarnya , pelajar dinasihatkan supaya terus berada di kolej kediaman
masing-masing.

“Kita sentiasa memantau pergerakan pelajar di dalam kampus. Perkhidmatan
di kolej kediaman akan berjalan seperti biasa sepanjang tempoh PKP daripada
pukul 8 pagi hingga 5 petang dengan kadar staf yang minima secara bergilir.

“Kafeteria akan sentiasa dibuka termasuk kedai serbaneka di dalam
kolej kediaman tersebut,” jelasnya.

Pihaknya turut mengharapkan ibu bapa supaya bertenang dan jangan terdesak
untuk membawa anak keluar daripada kampus berkenaan.

“Kita mengharapkan pelajar sering mematuhi arahan daripada pihak kolej
dan pihak UNIMAS terutamanya dengan meminimakan pergerakan mereka,”
tambahnya lagi.

Beliau turut berharap agar pelajar dapat duduk di bilik masing-masing dan
keluar apabila waktu mengambil makanan dan mengambil langkah langkah pencegahan
kebersihan diri masing-masing dengan membasuh tangan dengan sabun.

“Sekiranya pelajar mempunyai masalah demam di tengah malam, batuk dan
sakit tekak, mereka boleh berhubung dengan pihak kolej dan seterusnya
menghubungi Pusat Kesihatan UNIMAS untuk tindakan selanjutnya,” katanya.

Perkhidmatan ambulan juga dalam keadaan sedia sekiranya pelajar perlu
dibawa ke hospital dalam keadaan segera.

“Sepanjang mereka berada di s ini, kita akan bantu sedaya upaya supaya
mereka dapat bertenang dan tidak dalam keadaan bahaya.

“Kita mengharapkan pelajar akan patuh perintah kolej bagi melapor diri
setiap hari supaya kita tahu keberadaan mereka,” ujarnya.

“Untuk pelajar yang berada di dalam kolej, mereka akan mendapat makanan
sarapan pagi, tengahari dan malam yang disedia sepenuhnya oleh pihak universiti
tanpa ada bayaran.

“Kita mengharapkan inisiatif seperti ini akan meringankan beban para
pelajar. Saya merayu pelajar supaya sentiasa patuh kepada arahan PKP ini dengan
mengurangkan pergerakan mereka.

“Kita turut mengharapkan kerjasama daripada staf,
ibu bapa dan pelajar supaya dapat bertenang dalam suasana sebegini,”
katanya.

See author's posts


BANGUNKAN PUSAT ARAHAN

KUCHING: Dewan Bandaraya Kuching Utara (DBKU) dan Majlis Bandaraya Kuching Selatan (MBKS) akan menggunakan pusat arahan (command centre) untuk memberikan perkhidmatan yang lebih baik sejajar dengan hasrat Kerajaan Sarawak menjadikan negeri ini sebagai negeri maju menjelang 2030.

Ketua Menteri Datuk Patinggi Abang Johari Tun Openg berkata, perkhidmatan yang berkualiti harus diberikan kepada warga kota Kuching.

“Di peringkat negeri, kita telah menubuhkan pusat arahan di mana semua maklumat akan dikumpulkan dalam satu pusat penyimpanan yang diwujudkan di Bangunan Baitulmakmur 2 (di Petra Jaya).

“Semua maklumat ini akan menjadi nadi kepada kita untuk melihat apa yang berlaku, kegiatan-kegiatan di bawah kawasan masing-masing dan seterusnya untuk kita menaik taraf perkhidmatan kepada rakyat.

“Oleh itu, saya unjurkan supaya MBKS dan DBKU mempunyai pusat arahan sendiri dan pusat arahan ini akan dihubungkan dengan pusat arahan negeri di Bangunan Baitulmakmur 2,” katanya.

Beliau berkata demikian ketika berucap bersempena dengan Hari Bandaraya Kuching yang ke-33 yang disiarkan secara langsung di TVS, semalam.

Abang Johari berkata, dengan adanya pusat arahan ini kelak ia akan menjadi penghubung dan pertukaran maklumat antara pihak berkuasa tempatan dan juga pusat arahan negeri.

Pada kali ini, DBKU menjadi tuan rumah perayaan tersebut yang bertemakan ‘Transformasi Digital ke arah membentuk Kuching sebagai Bandaraya Pintar’.

“Pusat arahan ini akan menyaksikan apa sahaja yang berlaku di kedua-dua pihak berkuasa dan ia dapat diperbaiki.

“Ini akan sudah tentu akan dimaklumkan kepada kementerian masing- masing untuk kita memperbaiki sekiranya ada kelemahan-kelemahan yangkita beri setakat ini,” ujarnya.

Ujarnya, dengan adanya komunikasi digital ini sudah tentu ia dapat memperbaiki bidang-bidang yang lemah dalam menyampaikan perkhidmatan.

Sebagai salah satu contoh masalah yang dihadapi semasa wabak pandemik Covid-19 ini adalah masalah pemunggahan sampah kerana beberapa kakitangan Trienekens (Sarawak) Sdn. Bhd menjalani kuarantin.

“Ini adalah salah satu contoh adanya perhubungan kedua-dua pihak dan ia boleh mewujudkan alternatif dari sudut perkhidmatan yang dikehendaki oleh warga Kuching.

“Pihak berkuasa tempatan dapat memainkan peranannya kalau dikehendaki dan juga dengan adanya keperluan daripada kementerian ia akan dapat dilaksanakan dengan baik termasuklah aliran trak yang ada di kawasan masing-masing,” tambahnya.

Katanya lagi, transformasi digital ia bermaksud menggunakan segala perkhidmatan melalui peranti yang memungkinkan perhubungan diantarapentadbir dan rakyat.

“Apabila kita menyebut perkara digital transformasi, ini bermakna kita akan menggunakan segala perkhidmatan kita melalui peranti yang memungkinkan kita berhubung dengan pantas di antara pihak berkuasa tempatan dan juga warga Kuching sebagai rakyat yang di bawah naungan kita,”katanya lagi.

Oleh JEAKQLEYN YACHO

See author's posts


Kechala diatu ditanam di laman rumah

UPA Kechala tauka upa tepus sebansa rengka ulam bau rengut ke popular di Sarawak enggau Sabah.

Rengka ulam ke ngembuan bau rengut tu pan bisi masam mimit nya nyau deka sebaka enggau lia ketegal ari utai tumbuh ruang bilik ke sebaka.

Iya mega tau dikategorika nyadi utai ke tumbuh liar di babas di Pulau Borneo.

Taja pia, ketegal peminta ke tinggi ba upa kechala kelebih agi ba kitai menua ditu mayuh orang ngambi pilih alternatif nanam iya.

Dipeda ari sukut peminta iya endang semakin dikerindu orang mayuh ketegal nutrien enggau penyamai iya sereta muntang dibeli.

Naka penyamai upa kechala enti nyadika lauk enggau mega kena ngulai lauk bukai, rengka ulam tu ngipak amat kena ngechal sambal belachan.

Pun kechala tumbuh liar lalu diatu ditanam di kandang endur rumah.

Batang iya dikempat ngasilka upa bechura putih lalu tau diempa mata kena ngulam.

Pun kechala ngembuan tukuh iya empu lalu dibida enggau utai tumbuh bukai tauka rengka ulam bukai.

Tu ketegal upa kechala tu selalu bisi bau kuat baka sebansa indu utai (kesing) tauka sama baka bau ketumbar Jawa.

Pun kechala ke udah tuai bebungai mirah terang tauka mirah jambu.

Iya mega suah ditanam ngena tuki iya.

Mayuh udah rita tauka orang madahka bekaul nutrien ke bisi ba kechala sekeda nya kena nuchi darah ke kamah, ngurangka tekan darah tinggi kelimpah ari fiber tinggi kechala manah ungkup pengerai.

Rengka ulam kechala mega diproses nyadika  sambal nengah chara tutuk udah nya dichampur enggau chabi padi, garam, chuka tauka ai limau masam.

Kelimpah nya, iya mega tau dipanduk kena ngulai ikan masin, lada putih engau chara bukai bepalasarka pengasai diri empu masin-masin.

Rengka ulam tu mega ngipak diproses nyadika kasam kechala.

Produk tu udah dijual di Sabah nyadika sebengkah ari produk industri orang pekebun ke semakin popular.

Chara ngaga iya batang kechala ke lemi nya disirap mipau tauka ditutuk anchur udah nya digulai chabi,  chuka tauka ai limau, garam enggau gula.

Kasam kechala ngipak amat diempa begulai enggau ikan panggang, ikan guring enggau ikan masin tang orang ke rinduka kechala semua nya nyamai ketegal tau kena nyampur sup ikan, mee maggie asam laksa.

See author's posts


Jalan sesak teruk di Trusan, Merapok pada hujung minggu

LAWAS: Kesesakan di pintu sempadan Lawas di Mengkalab Trusan yang bersempadan dengan negara Brunei dan kawasan Merapok bersempadan Sabah, mula sesak sejak Sabtu dan Ahad.

Bagaimanapun, kesesakan yang berlaku berjaya dikawal dengan baik oleh pasukan RELA, polis dan pihak Imigresen.

Ketua Imigresen Bahagian Limbang, Kalthom Ahmad berkata pihaknya telah memastikan semua kaunter dibuka untuk membolehkan perjalanan pelawat memasuki daerah Lawas untuk perjalanan ke Sabah dan balik semula ke Lawas untuk ke Brunei ditangani dengan efesien.

Kalthom turut berterima kasih atas bantuan pihak RELA dan polis atas penglibatan mereka mengurus kesesakan pintu sempadan menjelang cuti persekolahan mahupun pada hujung minggu.

Kerjasama orang ramai khususnya pengembara yang melalui pintu sempadan berkenaan turut dihargai kerana sabar menunggu giliran bagi pemeriksaan pasport dan dokumen diri pengembara oleh pegawai dan kakitangan Imigresen yang komited.

Oleh ADENG EDRUS

See author's posts


Gesek dan lesung kayu peneman suri di dapur

Bukanlah sesuatu yang luar biasa apabila mendengar bunyi berdentam-dentum dari dapur setiap kali suri rumah beraksi untuk memasak. Bukan bergaduh atau melepas perasaan, cuma bunyi lesung batu untuk menumbuk ramuan masakan.

Menarik sekali kerana walaupun zaman sudah berubah namun peralatan dapur tradisional ini tetap menjadi pilihan suri rumah. Malah dikatakan, sebahagian makanan tidak sama enaknya tanpa menggunakan lesung batu, misalnya sambal belacan.

Suri rumah moden pula akan memilih mesin pengisar pelbagai saiz dan jenis yang terdapat di pasaran sekarang ini.

Namun tidak semua suri rumah sukakan mesin pengisar atau lesung batu kerana ada yang lebih selesa menggunakan lesung gesek untuk melumat atau melecekkan ramuan Bagi Sharifah Zubaidah Wan Akil, 57, dari Kampung Stoh, Lundu, beliau memanfaatkan bahan di sekitarnya untuk menyediakan peralatan memasak daripada kayu untuk suri rumah.

Dengan bantuan suaminya Wan Sulaiman Wan Dahlan, mereka menghasilkan gesek dan lesung kayu untuk pelbagai kegunaan suri rumah.

Sharifah Zubaidah pula bertanggungjawab untuk memasarkannya.

“Gesek dan lesung kami diperbuat dari kayu nangka dan kayu Penaga. Dari awal proses hingga siap, suami saya yang melakukannya. Beliau yang pergi mencari kayu, memproses dan menghasilkan gesek dan lesung kayu ini,” kata beliau.

Menurut Sharifah Zubaidah, beliau dan suami memfokus kepada peralatan dapur dari kayu kerana kebanyakan gesek dan lesung yang ada di pasaran diperbuat daripada batu.

“Ada suri rumah yang mencari lesung atau gesek kayu. Maka kami penuhi permintaan mereka. Gesek dan lesung kayu ini lebih senang di bawa ke mana-mana. Tambahan pula, lesung kayu yang kami hasilkan ini adalah bersaiz besar,” tambah Sharifah Zubaidah.

Selain menjual lesung dan gesek kayu, beliau juga menjual papan pemotong yang juga menjadi alat penting di dapur.

Kata Sharifah Zubaidah, peralatan dapur mereka ini ini dijual dengan harga antara RM10 hingga RM150.

Bagi yang ingin mendapatkan peralatan ini daripada Sharifah Zubaidah, mereka boleh ditemui pada setiap hari Sabtu dan Ahad di Medan Niaga Satok.

Oleh HAINI DARANI

See author's posts


Spurs mudah ‘ratah’ Everton

PENYERANG DUA SERANGAKAI…Gandingan Kane dan Son Heung-min berjaya membantu Spurs memenangi perlawanan dengan jaringan besar 5-0 ketika menentang Everton, semalam. • Foto AFP

TOTTENHAM Hotspurs menghidupkan semula peluang untuk menamatkan saingan dalam kelompok empat pasukan teratas dalam Liga Perdana Inggeris dengan ‘meratah’ Everton 5-0 ke atas semalam.

Anak-anak buah Antonio Conte mengganas di utara London selepas gol sendiri Michael Keane memulakan pesta gol pada awal separuh masa pertama.

Son Heung-min meningkatkan kelebihan Tottenham dan Harry Kane meraih gol ketiga sebelum rehat.

Sergio Reguilon menjadikan kedudukan 4-0 dan Kane sekali lagi menjaringkan gol bagi melengkapkan pesta gol pasukan tuan rumah.

Kemenangan liga kedua berturut-turut Tottenham melonjakkan mereka ke tangga ketujuh, tiga mata di belakang Arsenal di tangga keempat, yang bermain kurang satu aksi berbanding pesaing utara London mereka.

Conte sering merungut akan kehidupan ‘turun naik’ sebagai pengurus Tottenham, menunjuk kepada sejarah tidak konsisten kelab itu sebagai bukti bahawa ia akan mengambil masa untuk dia memberi impak.

Beberapa minggu kebelakangan ini telah menggariskan kebimbangan Conte, dengan kemenangan ke atas juara Manchester City diikuti dengan kekalahan suram menentang Burnley.

Persembahan yang menyombongkan diri menentang Everton, yang muncul sejurus selepas kekalahan memalukan dalam Piala FA kepada kelab Divisyen Kedua  Middlesbrough, sekurang-kurangnya memberikan harapan bahawa bos dari Itali itu boleh mengubah keadaan.

Untuk kejatuhan Everton, loceng penggera berbunyi selepas kekalahan keempat dalam lima perlawanan liga sejak Frank Lampard menggantikan Rafael Benitez yang dipecat.

Anak didik Lampard hanya berada satu mata dan satu tempat di atas zon penyingkiran.

Walaupun mereka mempunyai satu perlawanan dalam tangan ke atas pasukan ketiga terbawah Burnley, kemerosotan ini menunjukkan terdapat peluang serius Everton disingkirkan untuk beraksi di luar divisyen teratas buat kali pertama sejak 1954. – AFP

See author's posts


Cherpan Lalau Pendiau:Raja Sebaginda Bujang seduai Anak Chuik Keramat

Tusun Ke-14

DALAM Tusun Ke-13 ti dichelak dalam minggu lepas, dia alai kitai udah macha pemintar enggau akal ti dipasang Bagindan Raja Sedinang Indu dikena iya ngalahka strategi jai ti dikena Baginda Raja Merom ti mutup Raja Sebaginda Bujang seduai Anak Chuik Keramat dalam rumah-jil. Lalu ba Tampung Cherpan Lalau Pendiau: Raja Sebaginda Bujang Seduai Anak Chuik Keramat dalam Tusun Ke-14 minggu tu, kitai deka beratika akal enggau daya Baginda Raja Sedinang Indu nyundang pemuruk strategi Baginda Raja Merom.

Lebuh mansang deka ngadap Baginda Raja Merom di istana, dia Raja Muda diiring bala pungka dara, soldadu enggau menteri iya-empu. Datai di pintu istana lalu, iya lalu dibasa orang ngena tujuh kali perejin meriam. Raja Muda lalu tama ngagai balairong ke alai iya lalu betunga berandau enggau Raja Merom. Seduai bekenangka macham-macham pekara di baruh hari tu. Kelama-lama baru randau rembus ngagai batang pekara ti ngenyekutka runding seduai sama-sama.

“Aku minta nuan nusi tuju penemuai nuan ngagai mengeri aku kitu, Raja Muda. Sekalika nuan bisi utai deka dipinta tauka digiga?” pia ku tanya Raja Merom.

“Terima kasih, Raja Besai,” timbal Raja Muda. “Keterubah tu aku nguji nusui asal usul diri-empu ngagai nuan awakka nuan nemu penyauh enggau penyemak tua bekaban. Kitai tu enda tentu teingatka pangan diri lama bendar udah beserara, begulai semina maya agi mit kelia.

“Kenu ku niang apai menya, iya nya Raja Meru, kitai bisi tiga iku diri menyadi. Nuan benama Raja Merom, anak tuai ke dibai apai pindah ke tasik kitu. Aku anak bunsu ke ditinggalka iya ba Mengeri Sedinang Indu, lalu nama aku Raja Muda. Nyadi menyadi tua ke tengah benama Raja Sebaginda Bujang, ditinggalka apai ba menua lama kitai di Panggau Libau. Lalu menyadi tua nya (Sebaginda Bujang) nya mih ke diabas aku kitu.  Kenu ku berita ti bisi diterima aku, iya diatu benung ditan nuan dalam rumah tutup. Nya mih batang penemuai aku ke berampas kitu, deka berundingka iya ke kena tan sereta berundingka bagi reta tengkira kitai, nyengkaum pintu gemuru mas, ti mengkang apin dipebagika kitai tiga diri menyadi.”

“Reti utai ti ku nuan nya Raja Muda, Raja Sebaginda Bujang ke benung dikurung dalam rumah pasung nya, nya menyadi tua, pia?”

“Sigi amat, Raja Merom. Iya nya menyadi tua ke tengah, biak agi ari nuan tang tuai agi ari aku. Penemu ti dipadahka aku tu ukai penemu ke ngambu, Raja Merom. Tang penemu ke amat. Kini-kini pen nuan nyidi, sigi ga penemu tu amat,” saut Raja Muda. “Lalu aku diatu keras deka nemu penyalah ti udah dikereja Raja Sebaginda Bujang, datai ke iya kena tutup baka tu.”

“Kebuah iya kena tan laban iya ditemu mata gelap aku menchuri beluku mas aku. Beluku mas nya masih dilalaika iya, keba nyentuk ke seharitu pan nya apin temu tunga.” Raja Merom murus-murus ragum enggau sumit diri. Iya lalu nguing bejaku ngagai Menteri Dalam iya. “Enti munyi tu, alai nuan, Menteri Dalam, perintah siku pemesai soldadu kitai ngambika mansutka Raja Sebaginda Bujang ari rumah pasung. Bai iya kitu, ngadap aku diatu!”

“Perintah Raja diturut!”

Bala jejaga rumah jil lalu muka pintu bilik jil, udah selapis, selapis. Tedingaka sering kunchi pintu dibuka, Raja Sebaginda Bujang pen belabuh begetar, laban nyangka diri-empu dibai keluar lalu dibunuh. Kekasak iya baka ukui ke labuh anak. Sekelim asai ke deka bira, sekelim asai ke deka kemi.

“Tu, tentu udah putus pechara pasal aku tu, Gat,” ku iya nganu Anak Chjuik Keramat. “Tentu nya bala jejaga ngambi tua. Digayang orang mih tua tu lagi, Gat. Badu mih tua bepeda enggau sida Indai Duat,” ku Raja Sebaginda Bujang meragam enggau sabak-sabak. Nyau bisi bekenaya mua bini anak iya ke di menua lebuh betapi enggau penusah baka nya.

“Anang takut nuan, apai. Ukai nya orang ka munuh. Ka mansutka tua ari jil tu. Ngidupka tua sida nya, apai,” ku Anak Chuik Keramat, nawar penusah ati Raja Sebaginda Bujang.

“Ka ngidup babi apa! Enda ka mansutka tua tu ngambika dibunuh tu lagi!” Lalu disipak iya sangkar Anak Chuik Keramat atas geladak semin rumah pasung.

“Mega tubuh aku tu, apai, puas ensepi pengasar nuan. Iga nuan nadai penyinu ke aku tu ke ngaling nuan kia-kia baka tu,” ku Anak Chuik Keramat.

Nyau bisi berasai sinu ga ati Raja Sebaginda Bujang ninga serebana Anak Chuik Keramat nya.

Udah pintu rumah pasung ke tujuh serak dibuka magang-magang, baru jejaga bejaku ngagai Raja Sebaginda Bujang.

“Nakoda, kami ngambi nuan pansut laban Raja Besai deka betemu enggau nuan di istana, diatu.”

“Nama hal, ka munuh? Bunuh mih diatu. Idup baka tu merinsa mih,” ku Raja Sebaginda Bujang sambil ngait ke bau sangkar Anak Chuik Keramat.

“Nadai Raja madahka kebuah, Nakhoda. Bai semua rengka nuan, lalu titihka kami,” ku perintah kepala jejaga ngena serengung keras. Lengan Raja Sebaginda Bujang enda digelang baka lebuh iya ke dipasuk ke dalam jil. Datai di istana, iya lalu terus dibai jejaga ngadap Raja Merom ba balairong. Sereta tepedaka mua Raja Sedinang Indu, Raja Sebaginda Bujang lalu nyerarat nyapa, empa pengaga ati iya meda siku nya.

“Ndaiii!! Nuan nya tadi Raja Se-di-di-di…..”

“Raja Muda! Raja Muda! Ukai Raja Sedinang Indu!” ku Anak Chuik Keramat ngisik Raja Sebaginda Bujang.

“Au, nuan nya tadi, Raja Muda?” Ati Raja Sebaginda Bujang bisi rawang diberi Anak Chuik Keramat. Iya lalu ngulurka jari, nabi Raja Muda. Raja Muda enda tepantup pengauk ati, tak lalu nyengkauk iya laban udah abis ati ninga berita tudah tuai deka dibunuh Raja Merom.

“Raja Besai, ah, iya tu lah menyadi tengah tua. Nama iya Raja Sebaginda Bujang. Iya diau di menua ulu,” ku Raja Muda.

“Memang betul, Raja Merom. Aku tu mih Raja Sebaginda Bujang ari Panggau Libau. Nyadi iya tu dikumbai Raja Muda, laban iya pengkuan ke kitai tiga diri menyadi. Nuan tuai pemali nama ke kitai tiga. Apai kitai Raja Meru.” Tak tau selubang utai ti disebut Raja Sebaginda Bujang seduai Raja Muda. Seduai sama diberi Anak Chuik Keramat rawang dalam ati.

BETAMPUNG

Oleh PINSIL SARATOK

See author's posts


Sumbangan lebih RM1.5 juta bantu masjid, surau, tanah perkuburan Islam sempena Ramadan

KUCHING: Majlis Islam Sarawak (MIS) telah memperuntukkan lebih RM1.5 juta sebagai sumbangan dana pengurusan Ramadan untuk masjid, surau dan tanah perkuburan Islam di negeri ini. Timbalan Menteri Utiliti dan Telekomunikasi Sarawak, Datuk Dr Abdul Rahman Junaidi berkata, sejumlah RM1,000 disampaikan kepada 1,500 jawatankuasa masjid dan surau di seluruh Sarawak dan juga dengan 450 jawatankuasa tanah perkuburan yang berdaftar.“Setiap wakil jawatankuasa masjid, surau dan tanah perkuburan Islam dari Bahagian Kuching, Samarahan dan Serian telah tampil untuk menerima sumbangan tersebut,” katanya.Beliau berkata demikian pada majlis penyampaian sumbangan tersebut di sini, hari ini. Pada majlis sama, penyerahan sumbangan umat Islam Sarawak sebanyak RM350,000 untuk mangsa gempa bumi Turkiye dan Syria turut disampaikan kepada Timbalan Ketua Pengarah Operasi Jabatan Kemajuan Islam Malaysia (JAKIM), Ruslan Said.Turut hadir, Yang Dipertua Majlis Islam Sarawak Datu Misnu Taha dan Pengarah Jabatan Agama Islam Sarawak Khalidi IbrahimOleh Azreen Keria

See author's posts


Awang Sariyan dilantik Penasihat Kehormat Pusat Pengajian Melayu China BFSU

KUALA LUMPUR: Senator Prof Datuk Seri Dr Awang Sariyan dilantik sebagai Penasihat Kehormat Pusat Pengajian Melayu China di Beijing Foreign Studies University (BFSU).

Beliau yang juga Pengerusi Lembaga Pengelola Dewan Bahasa dan Pustaka (DBP) berkata, surat pelantikan berkenaan diterima beliau pada 10 April lepas daripada Pengarah Sekolah Pengajian Asia yang juga Pengarah Pusat Pengajian Melayu China BFSU Prof Dr Su Yingying.

Awang berkata, pelantikan itu adalah kesinambungan dua kali tugas beliau sebagai Penyandang Kursi Pengajian Melayu Kerajaan Malaysia di China (2008-2011) dan (2016-2018), selain sebagai Profesor Kehormat Pendidikan Bahasa dan Kebudayaan BFSU yang dianugerahkan pada 2012.

“Insya-Allah pelantikan ini menjadi landasan persefahaman rakyat dua buah negara melalui pendidikan dan kebudayaan,” katanya menerusi hantaran di Facebook beliau.

Pusat Bahasa Melayu ditubuhkan di BFSU pada 1997 sebagai hasil persetujuan antara kerajaan Malaysia dan kerajaan China untuk bekerjasama dalam bidang pendidikan, khususnya mengenai pengajaran bahasa Melayu di China.

Pada 2005 pula, Pusat Bahasa Melayu dinaikkan taraf menjadi Pusat Pengajian Melayu China dan secara rasminya menjadi pangkalan kegiatan ilmiah dan pengembangan bahasa, kesusasteraan dan kebudayaan Melayu di China. – Bernama

See author's posts


S’wak berdaya saing tinggi dalam industri tenaga

KUCHING: Pembinaan enam stesen pengisian bersepadu bukti Sarawak mempunyai tahap daya saing yang tinggi dalam industri tenaga dalam negara dan peringkat global.

Pengerusi Perbadanan Pembangunan Ekonomi Sarawak (SEDC), Tan Sri Datuk Amar Abdul Aziz Husain berkata pembinaan stesen yang pertama seumpamanya di negeri ini bakal menjadi satu lagi ciri menarik dalam industri peruncitan bahan bakar tempatan.

“Dua stesen pengisian bersepadu ini akan dibina di daerah Kuching sementara satu akan dibina masing-masing di daerah Sri Aman, Sibu, Bintulu dan Miri.

“Setiap stesen akan menawarkan bahan bakar konvensional serta kemudahan pengecasan elektrik untuk kenderaan elektrik bateri (BEV) dan gas hidrogen untuk kenderaan elektrik sel bahan bakar hidrogen (FCEV),” katanya ketika berucap dalam Majlis Pecah Tanah Stesen Pengisisn Bersepadu Darul Hana, di sini semalam.

Tambah beliau, perkara yang lebih membanggakan adalah stesen ini akan menggunakan nama jenama PETROS yang merupakan syarikat gas petroleum milik penuh negeri Sarawak.

“Kami optimis terhadap keberlangsungan langkah strategik untuk membuka stesen ini sebagai inisiatif untuk rakyat Sarawak mendapatkan perkhidmatan yang lebih baik dan standard keselamatan yang tinggi,” jelasnya lagi.

Sementara itu, Abdul Aziz yang merangkap Pengerusi SEDC Energy Sdn Bhd, sebuah anak syarikat milik penuh SEDC berkata pihaknya dengan sokongan penuh Kerajaan Negeri merancang untuk meningkatkan jumlah stesen pengisian bersepadu ini dalam waktu dekat kerana permintaan untuk gas hidrogen dilihat semakin meningkat.

Menurut beliau, banyak negara maju di seluruh dunia sedang merancang untuk membina lebih banyak stesen pengisian bahan bakar hidrogen dalam beberapa tahun ke depan sesuai dengan Agenda Ekonomi Hidrogen mereka.

“Bilangan stesen pengisian bahan bakar hidrogen telah meningkat empat kali ganda dalam lima tahun kebelakangan.

“Pada akhir 2019, sebanyak 432 stesen pengisian bahan bakar hidrogen telah beroperasi di seluruh dunia, dan 330 daripadanya dibuka khusus untuk pengisian bahan bakar kenderaan umum seperti di stesen konvensional,” tambahnya,

Jelas Abdul Aziz lagi, penggunaan hidrogen sebagai bahan bakar kenderaan secara drastik memberi kesan terhadap inisiatif sifar pelepasan karbon dan membantu dalam usaha melestarikan usaha alam sekitar.

“Sarawak akan menambah statistik ini dan akan menjadi negeri yang pertama mempunyai stesen pengisian minyak hidrogen komersial di negara ini, malah di rantau ini,” tegasnya lagi.

Terdahulu, simbolik majlis pecah tanah stesen pengisian bersepadu ini telah disempurnakan oleh Ketua Menteri Sarawak Datuk Patinggi Abang Johari Tun Openg.

Turut hadir Menteri Perdagangan Dalam Negeri dan Hal Ehwal Pengguna (KPDNHEP) Dato Sri Alexander Nanti Linggi, Menteri Kerajaan Tempatan dan Perumahan, Datuk Dr Sim Kui Hian, Menteri Pengangkutan, Datuk Lee Khim Shin, Menteri Muda Utiliti Datuk Abdul Rahman Junaidi dan Ahli Lembaga Pengarah Petronas Dato Ibrahim Baki.

Oleh Akmal Adib Yusup

See author's posts


Bujang Berani Iban Dua

Tusun Ke-17

MUJAH BUAH RAYA

Mujah ti bensumbar Buah Raya tu siku tuai kayau Iban ti beberita jelai nama tampak rita di Entabai, Julau berengkah ari taun 1840an ngagai 1860.

Ketegal pemerani sereta pengelandik iya nyadi tuai, Sharif Masahor di Mukah meri iya pangkat Panglima. Panglima Mujah tu anak Melina “Bunga Ringkai” datai ari Skrang. Niang Apai iya Melina “Bungai Ringkai” endang tuai kayau Iban Skrang ke suah matak kayau ngalahka rayat perintah Raja Merom @ Sultan Berunei di Oya, Mukah enggau di Balingian serambau enggau penatai James Brooke ke Sarawak.

Urung taun 1840, iya matak bala iya pindah ke Saribas lalu diau enda lama di kaki Bukit Sadok, lalu bumai berimba menua ulu Spak. Lebuh iya diau di Spak, iya suah nemuai ngagai bala tuai Iban Saribas baka sida Igoh apai Lamban di Ulu Layar, Unal “Bulan” di ili Spak enggau Orang Kaya Pemancha Dana “Bayang” di Padeh. Maya penemuai tu mih iya belajarka adat beburung enggau chara-chara ngayau. Udah bulih penemu kena ngayau, Mujah berunding, nadai guna iya terus diau di menua Saribas laban udah mayuh tuai kayau diau di menua nya. Iya pan berunding deka matak bala pindah ngiga menua baru.

MUJAH JADI ENGGAU ANDAK

Nyau udah lama ke berunding, Mujah nemuai ngagai Encharang ke diau di Ulu Anyut, di Paku. Iya diau enggau sida Encharang bisi dua tiga hari aja.

Lama-lama ke diau dia, iya nukuka Andak, anak dara Encharang ke bini iya. Encharang setuju enti Mujah deka nguai lalu diau enggau sida di Ulu Anyut, ba endur ke diatu dikumbai Tembawai Tingkah. Mujah pan jadi enggau Andak lalu diau di ulu Anyut.

Lebuh ke berandau enggau sida di Sungai Anyut, Mujah madahka kebuah iya ti pindah ari Skrang ke Spak laban deka berimba menua baru, nambahka pemayuh temuda rimba bansa Iban. Taja pan iya rindu ke pengawa ngayau tang iya enda setuju enggau chara bala tuai Saribas baka sida Igoh apai Lamban enggau Unal “Bulan” ke semina rindu ngemeranka pengawa ngayau tang nadai ati deka ngemesaika menua, tanah temuda, bali rimba bansa Iban ke tau alai bumai kena ngidupka diri.

PINDAH NGINA MENUA BARU

Dalam randau iya maya nya Mujah mega madahka diri deka nyadi tuai kayau tauka manuk sabung. Iya deka mai bala Iban pindah ngiga menua baru, ari luar menua Saribas, Skrang enggau Batang Lupar ke udah diuan mayuh bansa Iban. Nya alai iya deka mai bala iya pindah berumpang menua ulu sungai Entabai enggau sepemanjai sungai Kanowit ke besabung enggau menua ulu Layar. Kenu ku Mujah menua nya agi puang, semina diuan bansa Beketan ke pindah ari Paku enggau Batang Krian.

Bala orang Anyut enda ulih diumbuk Mujah laban sida enggai ninggalka menua lama. Bala sida bini iya sebilik mega enggai enggau Mujah pindah.

Andak ukai semina enggai enggau pindah tang minta sarak. Seduai pan sarak. Penyarak seduai nya ukai ari laya, nya alai seduai sarak sempekat aja semina betukar tinchin aja. Seri manis.

Udah sarak enggau Andak anak Encharang di Anyut, Mujah deka bebini baru ngiga indu ti deka enggau iya pindah ke Entabai, sekali tu iya nanya indu orang di ulu Matop dalam Paku mega. Taja pan Mujah lelaki ke sigat gamal sereta beberita berani, tang nadai seiku indu orang Paku ngili Anyut sanggup jadi enggau Mujah lalu dibai iya pindah ngagai menua baru. Maya nya kelia menua Entabai nya kira jauh ari Saribas. Mujah enda jera, enda putus pengarap. Sekali tu iya nanya indu orang Penom ti benama Mapong, dalam Paku mega, tang sekali tu mega jelungan baru laban Mapong mega enggai nitihka iya pindah ke menua baru.

PINDAH NGAGAI ULU ENTABAI

Nyau datai ba maya ke pindah, Mujah pan nguluka bala iya, Iban ari Saribas, Skrang enggau Lemanak. Sida bedarat nengah tatai Keladan lalu nuju bukit antara Entigis ulu Ngiau enggau Jaloh enggau antara Jaloh enggau Penom. Ari bukit nya sida pan bejalai baru nuju bukit ke nyerara menua ulu Layar enggau Entabai. Mujah enggau bala iya pan berumah dia.

Sekumbang ti diau dia mayuh mega bala Iban ari Ulu Layar nitihka sida.

Mujah empu mega seiku ari tuai serang maya nya. Udah ti dialahka bansa Iban, bala munsuh ti diau di ulu Entabai, ulu Julau, ulu Entaih enggau ulu Kanowit rari lalu pindah diau begelumu ba seiti genturung pendiau di ili Kanowit.

PINDAH NGAGAI KANOWIT

Udah ti ngalahka munsuh, Mujah pan matak nembiak iya pindah ke ili ke agi. Sida pan berumah di Nanga Engkaup. Udah betaun-taun diau di Engkaup, Mujah enggau bala iya lalu deka pindah ke ili ke agi. Tang sebedau sida pindah Mujah ngasuh sekeda ari nembiak iya dulu kin matau menua nya laban maya nya sida bemunsuh enggau bansa bukai ti lama udah diau mendam di menua nya. Sida dulu matau menua ti dikumbai Nanga Namangu ti deka alai sida berumah. Maya ke matau menua tu bala Mujah tinduk dalam perau takutka diserang bala munsuh.

Enti enda ketegal Mujah Buah Raya, kada bisi Iban di menua Kanowit?Udah sida tembu berumah di Nanga Namangu nya baru sida pulai ke Engkaup baru ngambi bala indu enggau nembiak. Datai sida di Engkaup, sida meda mayuh bala orang datai baru deka nitihka sida pindah ke menua baru. Lemai nya Mujah mai bala nembiak iya baum. Maya nya iya mantah chara tuai-tuai Iban Saribas ngayau ngalahka mayuh endur datai ke Sambas enggau Pontianak di Kalimantan. Sida nya semina munuh munsuh lalu ngerampas sekeda barang ke berega tang enda diau lalu bempu menua nya. Mujah nangkan bala iya, enda ngasuh nunda chara kayau bala tuai ari Saribas. Maya nya mega Mujah ngasuh bala iya ngaga perau pengayau ke besai agi kena sida ngalahka munsuh di menua baru. Mujah madahka nembiak iya, enti Kumang ke betemu enggau iya dalam mimpi ngamatka jaku deka nulung iya, menua Kanowit ulih diempu bansa Iban.

Udah perau pengayau sida tembu, Mujah enggau bala manuk sabung iya lalu nemuai ke Paku enggau Layar minta besi kena ngaga sangkuh enggau senyata ke bukai. Kenu ku Mujah, ngena senyata tu sida deka ngalahka munsuh. Enti munsuh udah alah menua nya mesti diempu Iban ari Paku, Layar, Skrang enggau Lemanak. Kenu ku Mujah menua Kanowit tu ulih diempu sida enti sekumbang ke dia, sida enda nyerang bansa bukai di luar menua Kanowit.

Apin lama iya udah pulai ari Saribas, Uyu apai Ikum ari Julau nemuai ngagai iya. Uyu apai Ikum tu endang manuk sabung Mujah, tuai Iban ari ulu Julau ke tau serang. Suba iya suah nyadi manuk sabung O.K.P Dana “Bayang”, Aji, enggau O.K.P Nanang. Uyu nemuai ngagai Mujah laban deka nanya sekali ke bala Iban bisi munsuh di menua baru. Mujah madah bala Beketan Julau ti lama udah diau di ulu Sugai enda ngachau bala Iban ke baru pindah kia. Sida nya enda tau dikayau. Mujah madahka Uyu apai Ikum, semina bansa bukai ke diau di sepemanjai sungai Julau, Binatang, Nyelong enggau Sarikei aja tau dikayau laban sida iya udu ngachau bala Iban ti deka pindah ngagai endur nya. Udah nya bala Mujah enggau Uyu pan besikap deka ngayau munsuh sida nya.

PINDAH NGILI BATANG RAJANG

Udah dua malam di rantau jalai, sida pan datai di Nanga Julau. Tekala nya sida pan nyerang lalu ngalahka munsuh ke enda besedia. Sida bulih mayuh dengah enggau tangkap. Bekejang ari Nanga Julau, Mujah enggau bala iya ngayau lalu ngalahka rumah bansa bukai di Kanowit. Maya nya bala Mujah-Buah Raya mega bulih mayuh dengah enggau tangkap. Pulai ngayau ari nya Buah Raya pan mai bala iya nirika gawai Enchabuh Arung.

Udah menua Kanowit, Julau enggau Entabai diempu bansa Iban, Mujah suah matak kayau ngalahka bansa bukai tungga ke barat laut nanga Batang Rajang. Ketegal pemujur Mujah ngalahka bansa bukai nya alai diatu menua Kanowit, Julau, Sarikei, Sibu enggau Bintangor diuan mayuh bansa Iban ari Lemanak, Layar enggau Skrang. Nyau pengelama udah nya byau mayuh Iban ari menua nya datai lalu mendam ba sebelah menua ili Batang Rajang.

Kelimpah ari ke ngalahka bansa bukai di sebelah menua nya, Mujah mega suah nulung Unggat seduai Gerinang ngalahka munsuh sida di Ulu Batang Rajang enggau Balleh, awakka menua nya ulih diempu bansa Iban ke pindah kia ari Batang Ai enggau Batang Kanyau di Kalimantan.

(Betampung ba Tusun Ke-18 minggu nyin ila)

Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146

Oleh Harry Usup Umbar

See author's posts


Pekebun pisang terlepas hukuman gantung

KUALA TERENGGANU: Seorang pekebun pisang yang menghadapi pertuduhan membunuh, terlepas hukuman gantung selepas Mahkamah Tinggi di sini semalam,meminda pertuduhan terhadapnya kepada menyebabkan kematian.

Hakim Datuk Abdul Wahab Mohamed, menjatuhkan hukuman penjara 14 tahun bermula dari tarikh tangkap pada 3 Disember 2018 ke atas Ismail Mohd Don, 40, setelah didapati bersalah menyebabkan kematian seorang lelaki yang cuba mencuri pisang tanamannya.

Sebelum ini, Ismail didakwa atas pertuduhan membunuh Salahuddin Ismail, 46 di luar sebuah rumah di Kampung Tebakang Payong, Marang, pada 3.15 petang, 3 Disember 2018, mengikut Seksyen 302 Kanun Keseksaan yang membawa hukuman mati.

Mahkamah meminda pertuduhan kepada Seksyen 304 (a) Kanun Keseksaan yang membawa hukuman maksimum penjara 30 tahun dan boleh dikenakan denda jika sabit kesalahan.

Dalam penghakimannya,Abdul Wahab berkata berdasarkan keterangan saksi dan bukti yang dikemukakan,mangsa didapati telah melakukan provokasi hingga menyebabkan Ismail marah,namun dia tidak menunjukkan sebarang tindakan seolah-olah berniat untuk membunuh mangsa.

Tambahnya, tertuduh memukul mangsa sekali sahaja dengan menggunakan sebatang besi dan setandan pisang kerana terlalu marah dan dia tidak menggunakan senjata tajam meskipun memilikinya ketika itu malah mangsa didapati masih hidup ketika bersama dengan tertuduh.

Abdul Wahab berkata,mahkamah turut mengambil kira pembelaan tertuduh bahawa dia tertekan ekoran sumber pendapatan yang ditunggu hampir sembilan bulan telah dicuri oleh mangsa.

Sementara itu, keluarga tertuduh yang turut berada di dalam bilik mahkamah dilihat menangis dan menadah tangan sebagai tanda kesyukuran susulan keputusan tersebut.

Sepanjang perbicaraan pihak pendakwaan memanggil 15 orang saksi manakala pembelaan mengemukakan dua orang saksi.

Ketika prosiding, Timbalan Pendakwa Raya (TPR) Amer Abu Bakar Abdullah memberitahu mahkamah bahawa tertuduh mempunyai tiga sabitan lampau iaitu berkaitan kes dadah dan pukul.

Selain Amer, pihak pendakwaan turut dikendalikan TPR Ahmad Fadhli Mahmud,manakala tertuduh diwakili peguam Mohd Hayyatuddin Muhamad dan Che Amir Che Musa. – Bernama

See author's posts


Polis rampas dadah bernilai RM110,029

IPOH: Polis Perak menahan sepasang suami isteri dipercayai pengedar dadah dan merampas pelbagai jenis dadah seberat 6.75 kilogram bernilai lebih RM110,000 dalam operasi di Kampung Muhibbah, Buntong di sini pada 11 Jun lepas.

Timbalan Ketua Polis Perak Datuk Goh Boon Keng berkata pasangan terbabit yang masing-masing berumur lingkungan 30-an dan 40-an ditahan sepasukan pegawai dan anggota daripada Jabatan Siasatan Jenayah Narkotik (JSJN) Ibu Pejabat Polis Kontinjen Perak di Desa Rishah di sini.

“Pemeriksaan ke atas suspek tidak menemukan sebarang barang salah dan mereka kemudian dibawa ke rumah mereka di Kampung Muhibbah pada hari sama untuk siasatan lanjut.

“Pemeriksaan di rumah juga tidak menemukan barang salah, tetapi pemeriksaan lanjut ke atas kenderaan milik suspek di rumah itu menemukan dadah jenis heroin seberat 6,202 gram dan methamphetamine seberat 549 gram,” katanya pada sidang media di sini semalam.

Susulan itu, polis menyita sebuah kereta jenis BMW, barang kemas dan wang tunai berjumlah RM2,100 dengan nilai sitaan keseluruhan RM26,050.

Menurutnya suspek dipercayai membekalkan dadah kepada penagih di sekitar bandar raya ini dan bekalan heroin yang dirampas boleh digunakan oleh 8,200 penagih sementara methamphetamine pula untuk kegunaan 5,500 orang.

Goh berkata lelaki yang bekerja sebagai pemandu lori itu mempunyai beberapa rekod kesalahan lampau antaranya mencuri kenderaan dan memiliki senjata api manakala isterinya yang merupakan seorang peniaga kedai runcit tidak mempunyai sebarang rekod lampau.

“Lelaki itu ditahan reman selama enam hari sehingga Rabu ini manakala isteri suspek direman selama empat hari sehingga semalam mengikut Seksyen 39B Akta Dadah Berbahaya 1952,” katanya.

Sementara itu, beliau berkata bagi tempoh Januari hingga 12 Jun lepas, JSJN Perak telah menahan 3,990 orang bersabit dadah dengan rampasan pelbagai jenis dadah  bernilai kira-kira RM13.7 juta.– Bernama

See author's posts